text:
Resúmen: Konklushonnan i solushon gubernamental sigun punto di bista di SMOC.
Durante promé guera mundial Shell a kuminsá un refineria na Korsou. Asina Isla a kuminsá. Durante di dos guera mundial Isla a entrega hopi kombustibel na aliadonan. Hulanda a probechá inmensamente di esei i (inkonsientemente?) ta rekordá esei dia 4 mei. No opstante vários rapòrt i manifestashon públiko relashoná ku molèster pa medioambiente i salú públiko Shell a operá e refineria te 1985 sin ningun klase di pèrmit ambiental.[1] Korsou, un isla geográfikamente relativamente chikí a hañ’é na 1985 de repente ku un industria petrokímiko sumamente kompliká den su stoma, inklusive e “famoso” lago di asfalt. Gobiernu di Reino Hulandes tambe a hunga un ròl den esei. Porfin na 1997 a saka un pèrmit pa medioambiente, pero e pèrmit ei ta basá riba normanan di medioambiente di e Agensia di Medioambiente Norteamerikano (US EPA) ku ta data for di 1979, pues normanan antikuá i opsoleto. Ta di lamentá, pero Gobiernu di Korsou nunka tabata pro- aktivo i no a perkurá pa Isla kumpli ku e reglanan: no opstante no kumplimentu nunka Isla a haña un but. Despues di prosedernan largu den korte, dia 12 yanüari 2010 Hues den Korte di Apelashon a determiná Isla pa motibu di aktuashon ilegal[2] Ta di lamentá, pero te hasta despues di e señal hopi kla di hues Gobiernu no a reakshoná pa medio di medidanan gubernamental pa pone Isla kumpli ku reglanan di medioambiente. Ku e moralidat gubernamental den relashon ku Isla ku Gobiernu di Korsou a desplegá durante di dékadanan, no opstante tur e investigashon i rapòrtnan, nos lo ta poko realista di pensa ku Gobiernu ta bai pone Isla kumpli ku reglanan di medioambiente. Mientrastantu emishon i e molèster relashoná ku esei ta oumentá ketu bai, algu pa kua tur yu di Korsou tin ku paga un preis, pero e hendenan ku ta biba den e huma ta paga un preis sumamente haltu. E situashon den kua nan ta haña nan ta biba ta kontrali na nan derechinan fundamental manera ankrá den artíkulo 2 di Tratado Europeo pa Protekshon di Derechinan Humano. Minister di Defensa ta masha konsiente di e sirkunstansia i e sí a permití su personal muda. A yega ora pa stòp e mal gobernashon i faltamentu ku derechinan humano, a base di artíkulo 43, párafo 2 di Statüt di Reino Hulandes. Kon? E falta di boluntat i inkapasidat di Gobiernu di Korsou mester keda remplasá. Mester tuma un medida di supervishon haltu pa forsa Gobiernu di Korsou perkurá pa Isla kumpli ku reglanan di medioambiente, kompañá pa yudansa pa medio di personal ku konosementu tékniko i gubernamental apropiá.
Isla i algun anotashon geopolítiko.
Kasi 200 pais a firma un kombenio na Paris pa stòp di uza materia prima ku karakter fosil. Esei pa protehé bida di islanan manera Korsou mes. Irónikamente, sigun Departamentu di Energia di Merka, Korsou ta un di e 5 paisnan ku un emishon mas haltu di dióksido di karbon pa kabes di poblashon.[3] Masha mal propaganda pa Reino Hulandes, pa motibu di Isla. Hinter Reino Hulandes tin ku tene su mes na palabrashonnan di e Konvenshon tokante Diversidat Biológiko. Rapòrtnan tokante e situashon den Reino, partikularmente pa loke ta trata Korsou te ainda tabatin e meta di skonde e realidat mahos menshoná. E di sinku Rapòrt Nashonal di Reino Hulandes konsientemente a keda sin reportá informashon tokante Isla.
E kondishon den kua medioambiente di Korsou ta un problema sosial i ta peka kontra derechinan fundamental di hendenan ku ta biba den e huma di Isla
Resientemente Antilliaans Dagblad a kòrda su lesadónan ku tabatin keho i manifestashon kontra e polushon di Shell ya for di inisio di siglo anterior. [4] Aworakí, ku PDVSA, e problema ta ketu bai den notisia. Pa ilustrá: Kontinuamente ta surpasá sin ningun bèrgwensa normanan di medioambiente ku Organisashon di Salú Mundial a fiha pa loke ta trata emishon di dióksido di suafel i e polushon ta sigui oumentá ora Tuma na kuenta e promedionan anual na kuenta.
Fuente: Resultadonan verifiká di GGD Amsterdam, pa Pernis sifranan di DCMR.
Sigun “Air Quality Index (AQI) biba den e huma di Isla ta hopi peligroso, e ta kualifiká e kalidat di aire komo esun di mas malu i ta konsehá habitantenan pa no sali for di nan kas! Ta bin aserka e reportahe di “MOTE Marine Laboratory” ku Gobiernu di Korsou mes a paga pa hasi investigashon, i ku a bisa ku e porsentahe di hidrokarburo aromátiko polisíkliko ku ta kousa kanser ta un di esnan di mas haltu na mundu ku a yega di keda reportá. Banda di esei tin un kantidat di otro sustansia den e aire ku ta surpasá tur norma eksistente pa medioambiente na un manera eksorbitante. [5] E miseria di medioambiente aki den un pais ku e kantidat di habitante ku Korsou tin ta kousa di basta problema sosial. [6] En bista di e konklushonnan ya menshoná no por konkluí otro ku ta trapa derechi riba un ambiente limpi i saludabel di e hendenan ku ta biba den e huma, por ehèmpel a base di artíkulo 2 i 8, di Tratado Europeo pa Protekshon di Derechinan Humano i artíkulo 24 i 29 di e Tratado Internashonal pa Derechonan di Mucha i artíkulo 25 di e Deklarashon Universal di Derechinan Humano. Ta asina ei e komunidat ta sinti tambe, ya ku por ehèmpel ku regularidat mester manda muchanan di skolnan den besindario kas.[7]
Un sustansia bèrdè ta baha riba kasnan (mira anekso). Den 2005 EcoRYS a reportá ku tin tur aña pa poko 18 hende ku ta muri prematuro i ku míles di hende tin ku akudí na servisionan di kuido di salú, komo konsekuensia di e polushon dor di Isla. GGD di Korsou a reportá den 2007 ku famianan ku ta biba den huma di Isla lo ke muda pa bai biba otro kaminda. Den 2011 CBS a reportá ku 83.1% di hendenan di Wishi/ Marchena tin molèster di e huma di Isla. Wishi/ Marchena ta sufri práktikamente hinter aña di e polushon dor di e bientu nort- ost konstante. Gobiernu di Korsou miéntras tantu ta wak den otro direkshon, i ta laga e hendenan pa nan kuenta. Minister Hennis di Defensa sí ta laga su hendenan muda. Aparentemente no ta tur suidadano den Reino Hulandes tin mesun derechi, òf por ta ku e pasport hulandes di e hendenan di Wishi/ Marchena ta diferente for di esun di e hulandesnan europeo(?).
Mitonan ekonómiko di un banda i higiena ambiental na otro banda.
Tin hende sinseramente ta kere ku Isla ta nifiká finansieramente i ekonómikamente hopi pa Korsou. Esei ta leu for di bèrdat. Pa ilustrá: Banko Sentral a reportá resientemente ku debe di Korsou ta oumentá i hasta ta riba e norma ku IMF a pone. Unda i kon nos tin ku pone Isla, ku ta okupá mas o ménos 550 hèktar di tereno den e plachi ku Banko Sentral a pinta? Wèl, kantidat di kupo di trabou a baha di 12.631 den 1952 riba e poblashon chikí di e tempu ei te na mas o ménos 1000 kupo di trabou pa un poblashon muchu mas grandi, asina nos por lesa riba wèpsait di kompania anónimo di Gobiernu, Refineria di Korsou (RDK) Konforme e kontrakt entre Teritorio Insular di Korsou i PDVSA, Isla no tin nodi paga impuesto riba ganashi, riba importashon di krudo, ni riba biennan inmóbil. Komo konsekuensia di esei sentenáres di mion florin di ganashi ta disparsé bai Venezuela tur aña.[8]
Isla ta aportá ku nada mas ku un hür di apénas 20 mion florin pa aña. Resumiendo, Isla su aporte na Produkto Nashonal Brutu a keda baha e último dékadanan, i awor e ta apénas 4,4 % sigun Banko Sentral. Miéntras tantu gastunan pa kuido di salú ta basta haltu – sigun instituto di Salú Públiko di Korsou – 13,8 % di Produkto Interno Brutu. Un estudio ta kompará Korsou su nivel di gastu pa salú ku 64 otro pais, i solamente un pais so ta mas karu ku Korsou, lokual no ta bon pa e balansa di likides di Korsou. Te 2019 Korsou ta mará na PDVSA pa medio di un kontrakt ku ta choka Korsou; si nos no paga tinu e kontrakt ei ta keda prolongá outomátikamente te 2029.[9]
Hues den Korte di Apelashon a determiná ku Isla no ta kumpli ku pèrmit di molèster.
Isla no ta gusta, pero 12 yanüari 2010 hues sivil den un kaso den apelashon a konfirmá ku Isla ta komportá na un manera ilegal dor di keda sin kumpli ku e normanan mínimo establesí pa medioambiente.[10] Fundashon Kuido Humanitario di Korsou, SMOC i desena di habitante a hiba Isla dilanti di korte. Pa SMOC tabata mas kla ku di dia ku Isla hamas i nunka lo a preokupá ku e impakto sumamente negativo di e polushon ku e ta kousa. Nan a hasi tur sorto di manera pa tarda e prosedura. E habitante komun i koriente ku ta biba den e huma di Isla no tabatin ningun sorto di chèns di haña su derechi, pa kolmo ni serka Gobiernu di Korsou. Na lugá di Gobiernu mira interes públiko i para tras di su suidadanonan, Gobiernu su úniko mira tabata gerensia di Isla. Den práktika nunka Gobiernu a mustra Isla riba su deber pa kumpli ku lei di medioambiente. Artíkulonan 6.4.4 i 6.4.5 di e kombenio entre PDVSA i Gobiernu di Korsou ku tur probabilidat tin komo resultado ku claimnan di suidadanonan of NGO-nan pa motibu di daño dor di PDVSA na medioambiente ta bini parsialmente òf totalmente pa kuenta di Gobiernu di Korsou.[11] Ta bisto ku bon gobernashon i rèspèt pa derechinan humano relashoná ku polushon dor di Isla ta mal pará si nan ta dependé di Gobiernu di Korsou.
Artíkulo 43, párafo 1 i 2 di Statüt di Reino Hulandes.
SMOC ta komprondé ku ta difísil pa e aparato gubernamental di un isla chikí manera Korsou poseé tur konosementu nesesario pa kontrolá un industria kímiko kompliká manera e refineria, i pone Isla kumpli ku leinan eksistente. Na e momento di benta di e refineria dor di Shell na Korsou, Gobiernu di Reino mester a realisá su mes esei i rekonosé e diskrepansia grandi. E lago di asfalt so kaba mester tabata motibu di akshon gubernamental di parti di Reino. Awor, tantu aña despues, si bo pone aserka e falta di kapasidat gubernamental di parti di Gobiernu di Korsou, i falta di boluntat, ta bira bisto ku mal gobernashon i faltamentu ku derechinan humano a hasi nan entrada. Korsou no a kumpli ku artíkulo 43, párafo 1 di Statüt di Reino Hulandes, ku ta bisa tekstualmente:
- “Elk der landen draagt zorg voor de verwezenlijking van de fundamentele menselijke rechten en vrijheden, de rechtszekerheid en de deugdelijkheid van het bestuur.
- Het waarborgen van deze rechten, vrijheden, rechtszekerheid en deugdelijkheid van bestuur is aangelegenheid van het Koninkrijk.”
Tempu a yega pa apliká artíkulo 43, párafo 2 den relashon ku Isla, a ménos ku artíkulonan den lei ku tin meta pa perkurá pa un medioambiente limpi ta morto. Ounke e konfiansa di SMOC a sufri hopi, SMOC ke keda kere ku den Reino Hulandes e leinan ya menshoná lo keda respetá.
Pues SMOC simplemente kier hasi dos pregunta:
- Ken ta kere ku Gobiernu di Korsou ta kumpli ku reglanan di bon gobernashon, pa loke ta trata Isla?
- Ken ta kere ku no tin kuestion di no kumplimentu ku derechinan humano, pabou di Isla pa motibu di polushon di aire dor di Isla?
- Sustansia berde ku a baha riba kas di hende:
[1] E siguiente link ta duna un resúmen di dato, rapòrtnan i susesonan, sin nota di splikashon: http://www.stichtingsmoc.nl/2013/04/smoc-april-2013-overzicht-isla-geschiedenis/
[2] http://www.stichtingsmoc.nl/2010/01/eindvonnis-civiele-procedure/
[3] http://www.stichtingsmoc.nl/2015/11/cop21-alert-caribbean-part-of-dutch-kingdom-belongs-to-top-5-co2-emissions-per-capita/
[4] Ton de Jong, ‘Schone lucht is geen luxe (6)’, Antilliaans Dagblad, 15 mei 2015.
[5] http://www.stichtingsmoc.nl/2011/01/onderzoek-telt-tno-2007/
[6] Korsou: 354 habitante pa meter kuadrá. En komparashon Merka tin 32 habitante pa meter kuadrá. E importansia di kumplimentu ku normanan di medioambiente ta mas grandi.
[7] Lesa por ehempel Amigoe di 15 yanüari 2016: ‘Derde dag op rij stank’
[8] http://www.stichtingsmoc.nl/uploads/Ecorys-NEI-2005.pdf
[9] Den Amigoe SMOC a publiká sugerensha kon por sigui despues di 2019. Lesa: http://www.amigoe.com/ingezonden/30-ingezonden/220084-reactie-smoc-op-liberia-peters-naastenliefde-en-economie. Konstatá ku Gobiernu di Korsou ta kana atras riba e proposishonnan di maneho di EcoRYS, fechá 2012. http://www.stichtingsmoc.nl/2013/07/ecorys-2012-rapport-is-nu-beschikbaar/
[10] http://www.stichtingsmoc.nl/2010/01/eindvonnis-civiele-procedure/
[11] http://www.stichtingsmoc.nl/2016/01/curacao-government-lack-of-good-governance/


c: text/html

text:
WILLEMSTAD – 15 di mart 2021 – Ofisina di Turismo di Kòrsou (CTB) i Stichting Dierenbescherming Curaçao a firma un akuerdo di koperashon pa atendé e problemátika di kachó ku ta kana lòs riba kaya. Kòrsou tin hopi aña ta konfrontá e situashon aki tantu den nos barionan pero tambe den nos Sentro di Siudat i den áreanan turístiko. Un investigashon hasí na aña 2016 a konkluí ku Kòrsou tin un total di 6000 kachó ku ta kana lòs riba kaya. Konsiderando bienestar di nos animalnan i e bista negativo ku kachónan ku ta kana lòs riba kaya ta duna sigur for di e punto di bista turístiko tabata importante pa kuminsá tuma akshon. Ministerio di Desaroyo Ekonómiko a pone e fondonan disponibel pa ehekushon di e akuerdo di koperashon entre CTB i Stichting Dierenbescherming Curaçao. E akuerdo a keda firmá pa CEO di CTB, sr. Paul Pennicook i sr. Gregory Berry, presidente di Stichting Dierenbescherming Curaçao den presensia di Minister enkargá ku Desaroyo Ekonómiko Dr. Steven Martina, sra. Zita Jesus-Leito, MBA Minister di Salubridat Públiko, Medio Ambiente i Naturalesa, sra. Syreeta Wansing, sekretaria di Stichting Dierenbescherming Curaçao i Direktor athunto di CTB, sr. Hugo Clarinda.
E akuerdo ku a keda firmá pa un periodo di 1 aña ta enserá sosten finansiero na Stichting Dierenbescherming Curaçao pa primeramente traha un asilo pa akapará e kachónan ku keda kitá for di riba kaya. E tereno pa por traha e asilo riba dje ta keda poné na disposishon di Stichting Dierenbescherming Curaçao konforme un akuerdo di maneho ku a keda firmá ku Domeinbeheer. Tambe, Stichting Dierenbescherming Curaçao ta responsabel pa kuido di e kachónan ku keda kitá for di riba kaya i tambe sterilisashon di e kachónan aki. Un di e otro responsabilidatnan di Stichting Dierenbescherming Curaçao ta tambe pa ehekutá un kampaña di adopshon pa asina yega na doñonan nobo pa e kachónan. Ademas, CTB lo sostené Stichting Dierenbescherming Curaçao den ehekushon di kampañanan di konsientisashon ku énfasis riba sterilisashon di kachó.
E ministerionan embolbí huntu ku CTB i Stichting Dierenbescherming Curaçao ta konta ku komunidat su koperashon pa huntu nos por resolvé e problemátika di kachónan ku ta kana lòs riba kaya.

robotstxt: allowed

filter: keep


text:
Baluarte 2018
Stimadó di papiamentu i famia di Arte di Palabra, bonbiní.
Esaki ta di diesnuebe aña siguí ku Arte di Palabra kompetensia literario na papiamentu pa skol avansá, ta tuma lugá.
Durante e kompetensia final ABC, tur aña ta rindi homenahe na algun persona òf instansia ku a duna un kontribushon balioso riba tereno di nos idioma papiamentu.
E aña akí ta tira lus riba arte dramátiko na papiamentu.
E kompetensia final ABC, sinembargo ta tuma lugá e aña akí na Aruba enkonekshon ku selebrashon di nan 10 aniversario.
Na Aruba lo duna homenahe na e otro baluartenan.
Fundashon Arte di Palabra Kòrsou, a skohe Grupo di Komedia Thalia i Teatro Kadaken, komo nominadonan di Kòrsou. Komishon Arte di Palabra Aruba a nominá Mascaruba i Fundacion Muchila Creativo i Komishon Arte di Palabra Boneiru a proponé Bonaire Youth Outreach Foundation, komo baluarte.
Seguidamente nos ke pidi tur hende pa lanta para, bati man, kanta i wapa ku nos yunan di tera mientras nan ta subi podio.
Grupo di Komedia Thalia
E aña ‘ki ta hasi 50 aña, ku a funda Grupo di Komedia Thalia.
Segun Sr. Elton Lauf, presidente aktual di e organisashon:
“Ten’i su ten’ i te datu dia djawe, e grupo a sirbi komo katalisadó, pa stimulá i uni talentonan di Kòrsou den un kantidat di área. Hopi yu di tera a deskubrí nan abilidat kreativo i a haña oportunidat pa desplegá asaki”
Despues di presentashon di e obra tradusí pa May Henriquez, Maribel, den teater Dam Negropont na Asiento, e aktornan ku a presentá e obra a sinti e nesesidat pa keda huntu i lanta un grupo di komedia.
E promé presentashon di Thalia a tuma lugá den Sentro Pro Arte na 1968 ku e obra: “Mentira na Granèl”.
“Porta a habri pa eskritor i traduktor. Pa por presentá un obra, mester tin un obra promé. Mester tin persona ku tin e abilidat di pa skirbi, òf ku por tradusí obra eksistente, den nos dushi Papiamentu”, segun Thalia.
Un fuente di kreashon a habri na Kòrsou ku por ehémpel algun di e siguiente obranan: “Porta será”, “Kani mi pa mi kani bo”, “Gai bieu ta traha sòpi stèrki”, “Despensa number robes”,
“Barku riba anker”, “Cha tiger”, “Esta riku nos bida ta”, “No konfia pushi ku piská”, “Petra su kas”, “Ta ken a mata Nemesio”, i hooopi obra mas…
Thalia su meta ta pa alsa nivel di kultura i idioma. Nan ke duna kontribushon na kultura i bon papiamentu. Thalia semper a perkurá pa un tim di miembro krítiko ku e tarea pa evaluá un obra promé ku ta hasi su tradukshon òf ta disidí di presenté.
Thalia no unikamente a presentá pa públiko ku ta paga, pero na hopi okashon a presentá tambe pa muchanan di skolnan HAVO/VWO.
Thalia a presentá su obranan tantu na Kòrsou, komo Aruba, Boneiru, St. Maarten, Venezuela.
Aki un selekshon di e aktornan mes. Ta imposibel pa menshoná tur. Nos ta menshoná esnan ku den transkurso di añanan a bira parti di e famia di Arte di Palabra.
Ced ride, Orlando Cuales, Rina Penso, Ruth Zefrin, Bunchi Römer, Nydia Ecury, Elis Juliana, Jenny Fraai, Fifi Rademaker, Anthony Haile.
Thalia, danki pa boso kontribushon balioso na alsa nivel di kultura i idioma di nos dushi Papiamentu!
50 aña Thalia, motibu grandi pa selebrá.


text:
Ofresiendo 2 buelo pa siman pa Kòrsou
WILLEMSTAD- 15 di desèmber 2021 – Entrante 15 di desèmber, Air Belgium su buelo for di Bèlgika pa Kòrsou ku frekuensia di 2 biaha pa siman riba djárason i djasabra a reinisiá. Na yegada di e promé buelo e avion a keda risibí ku e tradishonal saludo di awa. E buelo ta sali awor for di un gateway nobo esta Brussels Airport. E buelo di salida for di Bèlgika pa Kòrsou tin un stòp kòrtiku na Punta Cana. E buelo di regreso sí ta un buelo direkto. E konekshon ku Air Belgium ta ofresé, ta habri posibilidat pa Kòrsou risibí mas bishitante for di e merkado di Europa sea pa un biahe di negoshi òf plaser. Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP) i Curaçao Airport Holding (CAH) ta felisitá Air Belgium ku reinisio di nan buelo for di Bèlgika pa Kòrsou.
Ofresiendo 2 buelo pa siman pa Kòrsou


text: Diamars atardi a drenta informe di un accidente unda cu un auto lo mester a bolter serca di e ex-edificio di B.G.D., mesora a dirigi tanto polis como ambulans pa e sitio. Na yegada di e patruya a bin constata cu no ta un auto a bolter sino un chauffer dado momento a subi acera dal un palo di luz y esaki a causa cu e vehiculo a kentel na su banda. Precensia di Brandweer a ser pidi pa asina por a asisti cu saca e chauffeur di e auto, mientrastanto ambulans a logra trata e pasahero pasu rascanan ricibi. Ambulance a pone oxigeno pa e chauffeur cu tabata ansha den e sitiuacion tenso. Cu presencia di Brandweer a logra saca e dama for di e vehiculo pa asina por a transporta ambos chauffeur y pasahero pa hospital pa tratamento medico.


text:
Minister Schouten e siman aki a bishitá Hulanda Karibense. Meta mas prinsipal tabata pa sera konosí mas di aserka ku Saba, Sint Eustatius i Boneiru. Pero tambe e minister a anunsiá diferente medida dirigí riba
siguridat di eksistensia, ku e ta bai traha riba dje di inmediato. Posibilidat di partisipashon pa tur hende riba merkado laboral i aserkamentu di pobresa tabata tópiko di kombersashon durante bishita di minister Carola Schouten (Maneho di Pobresa, Partisipashon i Penshun) na Hulanda Karibense. Di aserka el a
mira i tende kon hopi hende riba e islanan ta konfrontá retonan finansiero.
E minister a anunsiá ku di su banda e ta dispuesto pa tuma e pasonan nesesario pa loke ta trata e parti di entrada, pa realisá e norma pa mínimo sosial den 2025. El a añadí akshon di inmediato na su palabra na momentu ku el a anunsiá ku ta bai oumentá e ònderstant pa persona ku ta biba independiente riba su mes i pa es ku tin derecho riba ònderstant ku ta biba konhunto, i tambe e kompensashon pa yu (kinderbijslag). Minister Schouten: “E kantidat di persona ku ta biba den pobresa ta alarmantemente
haltu i nos tur huntu mester hasi algu na esei. Mi ta bai kombersá ku e Entidatnan Públiko i partnernan sosial tokante oumentu di e suèldu mínimo legal.
Antisipando riba e kombersashonnan ei mi ta bai tuma e paso ku mi por tuma den mi funshon: oumentá algun benefisio sosial pa hisa siguridat di eksistensia. Ta importante pa riba término kòrtiku e hendenan eksperensiá un tiki alivio den nan pòtmòni.” Entrante promé di yüli di e aña akí soltero ku ta biba independiente riba su mes ta risibí un oumentu di $78 pa luna na Boneiru, na Sint Eustatius $95 pa luna i $93 pa luna na Saba. Ademas, si dos persona ta biba huntu independiente riba nan mes, ta oumentá e ònderstant riba dje ku $86 pa luna na Boneiru, na Sint Eustatius ku $106 pa luna i na Saba ku $104 pa luna. Pareha ta risibí un oumentu e ora ei di total $164 pa luna na Boneiru, $201 pa luna na Sint Eustatius i $197 pa luna na Saba.
Ta oumentá e kompensashon pa yu (kinderbijslag) entrante promé di yüli ku $ 10,- pa yu pa luna. Entrante yanüari 2023 ta bin $ 10,- mas aserka. Anteriormente a anunsiá e kompensashon pa yu dòbel pa mayor di mucha ku tin nesesidat di kuido intensivo. Pa motibu ku ta realisá e areglo aki entrante yüli 2023 numa, e mayornan konserní por bini na remarke pa un kompensashon e aña akí mes. Modernisashon di siguridat sosial i fortifikashon di merkado laboral Ademas minister Schouten ta analisá modernisashon di e sistema di siguridat sosial. “Na e momentu akí no tin un provishon di entrada stabil disponibel pa persona ku no tin trabou. Nos ta bai trese kambio den esei, introdusiendo un provishon di
desempleo. E areglo aki ta tuma tempu, pero ta hasi esfuerso pa regla esaki durante di e periodo di gabinete akí.”
Durante e bishita a papia hopi tambe tokante partisipashon amplio riba merkado laboral. Pa duna tur hende un oportunidat real, tambe esun ku tin mester di sosten adishonal, ta bin un proyekto piloto na Sint Eustatius pa un promé tayer sosial i pa un di dos tayer sosial na Saba. Tambe Minister Schouten ta bai reservá adishonalmente i strukturalmente 1 mion Euro pa aña, pa fortifiká e merkado laboral riba tur tres isla. Ta bai usa e plaka adishonal akí pa guia di trabou-pa-trabou, entrenamentu i pa guia laboral di hóben i persona ku ta alehá di e merkado laboral. E detayenan eksakto lo diskutí mas den ekstenso ku e islanan riba término kòrtiku.


text:
Hèkernan a horta 29 mion euro for Banko Sentral rusiano.
Hèkernan a hòrta mas ku 29 mion euro for di kuenta di bankonan den Banko Sentral di Rusia, asina e agensia di notisia Reuters ta raportá. Un funshonario di e banko sentral rusiano a afirmá e notisia. Segun e funshonario, e hèkernan a purba hòrta 72 mion euro, pero no a logra. E no a bisa kon bin e ladronnan no a logra den nan intento pa hòrta mas plaka. E no a bisa tampoko ta kon e hèkernan por a haña aseso na e kuentanan di banko. Un poko mas tempran den e aña akí, ya e hèkernan a logra haña aseso na kuentanan dje banko sentral dor di imitá e kódigonan pa aseso di algun kliente. No ta konosí si e biaha aki nan a bolbe usa e mesun método.


text:
Den fin di siman lider di MEP Evelyn Wever-Croes a move den diferente barionan.
Diabierna anochi tabata tin un reunion di contacto den Paradera, cu a atrae mas di 100 persona. Lider di MEP Evelyn Wever-Croes, y coleganan Glenbert Croes y Darlaine Erasmus, a dirigi e reunion, y a contesta tur pregunta y duda cu esnan presente tabata tin.
Den fin di siman hunto cu demas candidatonan di MEP, a campaña den San Nicolas, Santa Cruz y Noord.
Por nota cu mas y mas hende ta realisa cu Aruba mester di un cambio, y cu e unico partido cu realmente por brinda un cambio ta partido MEP. E candidatonan riba e lista di MEP, lidera pa Evelyn Wever-Croes, ta inspirando mas y mas hende pa join partido MEP. E encuestanan tambe ta mustra cu MEP ta creciendo y cu MEP awor caba ta e partido mas grandi na Aruba.
E tema cu mas ta wordo pidi atencion p’e, ta e tema di criminalidad, combina cu falta di trabou. E problemanan social cu ta wordo ocasiona door di e desempleo grandi, tin hopi hende preocupa. Candidatonan di MEP ta splica e vision di MEP y con MEP tin pensa di atende cu e problemanan aki. Partido MEP ta satisfecho con e campaña ta bayendo, y ta gradisi tur cu ta ricibi lider y integrantenan di MEP cu brasa habri.


text:
Aruba
Thomas Ruiz na Edmond Croes: Informa bo mes bon prome cu comenta
Recientemente Thomas Ruiz di Vereniging Rijscholen Aruba por medio di un entrevista riba 24ora.com a comenta riba e rotonde di Palm Beach. Como experto di trafico el a duna di conoce unda tur a faya den construccion di e rotonde.
Edmond Croes, propietario di un canal di television y radio cu masha poco sintonia na Aruba a haya ta bon di comenta riba e publicacion di 24ora.com unda a entrevista Ruiz. Segun Croes, e mes a pasa riba e rotonde y no ta mira nada fout na dje y cu mas bien e critica di Ruiz ta mirando cu Minister Rocco Tjon no a dun’e trabou y ta p’esey e ta critica den media.
Ruiz ta reacciona na Croes bisando cu e tin cu informa su mes miho prome cu comenta. Ningun rato so Ruiz a busca of mester trabou cerca minister, porta Edmond si, asina e secretario di e asociacion di rijscholen a comenta. “Laga mi educa Edmond, pasobra e ta haci manera ta experto e ta”, Ruiz ta sinti na e forma con Edmond Croes ta papia cu masha dia e lo a druip pa rijbewijs. E ta stimul’e pa lesa ley y riba e puntonan di liña y flecha riba un rotonde. Ruiz na diferente ocasion a midi varios di e rotondenan na Aruba, unda cu no ta tur ta cumpli cu regla stipula y ta hasta puntra su mes cu si tin tanto diferencia asina, si por papia di un trafico sigur.


text:
ORANJESTAD, 24 december 2020 Segun resumen di awe 23 persona a recupera, a registra un total di 29 caso nobo di Covid-19, di cual 3 ta no-residente, cantidad total di testnan ehecuta ayera ta 552 'positivity rate' local riba dia di ayera ta 34%).
Activo tin awe 179 caso, cantidad di fayecido relaciona cu Covid-19 ta 47.
Hospital ta informa cu tin un total di 7 persona interna di cual 1 ta den Cuido Intensivo y 6 isola riba piso general.
Mientras cu otro parti mundo paisnan ta den lockdown aki na Aruba nos por celebra un pasco cu famia. Ta depende di comportacion di cada uno di nos, si nos lo por celebra un aña nobo tambe sin restriccion.
E yamado ta bay na e hoben na e adulto hoben y na e adulto mayor pa sigui cuida. Sea conciente cu covid tey. Na Aruba nos tin 179 persona positivo isola pero nos nosa cuanto persona por tin e virus y ta canando rond sin sa cu nan ta transmitiendo esaki.


text:
Oranjestad-Pastor Toti Fuentebella di Parokia di Santa Filomena Paradera kier participa cu e preparacion pa Prome Santa Comunion ta bay cuminsa den Parokia. Esaki ta specialmente pa muchanan cu ta pertenece na parokia di Paradera. Tur mucha cu ta pertenece na parokia cu ta den klas 3 di scol basico cu no ta un scol catolico por inscribi. Inscripcion ta cuminsa dia 19 te cu 23 di januari na pastorie di Parokia mes entre 5’or di atardi te 7’or di anochi. Mester por trece un prueba di bautismo y e suma di Afl 55,= pa gasto di material pa les, bela y certificado. E prome les ta cuminsa 28 di januari 2015. E muchanan mes mester trece material pa scirbi. E lesnan ta un biaha pa siman. Como parti di preparacion e muchanan hunto cu nan mayornan tin cu asisiti tur weekend na Santo Sacrificio di Misa, sea diasabra anochi 7 or, diadomingo mainta 10 or of atardi 5:30 or. E fecha di Prome Santa Comunion lo ta diasabra 9 di mei 2015.
Parokia ta spera cu mayornan tambe ta envolvi den e preparacion pa yuda guia nan yiunan pa asina nan ricibi nan Prome Santa Comunion cu hopi amor y debocion.


text:
Nos ke protega nos rikesa, rekursonan natural i nos medionan di eksistensia.
Nos ke protega nos rikesa, rekursonan natural i nos medionan di eksistensia.
Ta ekstriktamente prohibí pa restringí un pueblo di su rikesa i rekursonan natural i di su medionan di eksistensia. Deklarashon respaldá pa: Konvenshon Internashonal pa Derechinan Sivil i Polítiko [BUPO Verdrag 1966] sostené pa Karta Magno di Nashonnan Uni [1945]. Firmante ta deklará ku Refineria di Kòrsou [RDK], CRU i COT i terenonan bisiña mester keda propiedat di Kòrsou i manehá pa trahadónan di Kòrsou.


text:
DETENSHON EN KONEKSHON KU LEI DI OPIO BES
Alrededor di 11.15 or di anochi riba djamars 21 di desèmber a detené un hòmber di inisial L.C.C. di 20 aña di edat riba Kaya Dr. Girigorio Hernandez en konekshon ku violashon di Lei di Opio BES. E sospechoso tabata enbolbí den un aksidente riba e kaya menshoná. A pidié pa su papelnan pero e no por a mustra un reibeweis, prueba di seguro ni un prueba di identidat. Despues di kontròl mas aleu a topa ku un kantidat di yerba paresido na mariwana den su tas. A konfiská esaki.
*REKTIFIKASHON*
GOLFCART TA RESULTÁ DEN MONDI
Riba djamars 21 di desèmber, alrededor di 11.45 or di mèrdia un aksidente entre un golfcart i un outo a tuma lugá riba Kaminda Sabana Piedra Krus, na altura di Boka Onima. Un outo ku tabata biniendo for di Rincon bayendo direkshon di Playa, a dal den banda robes di e golfcart na momentu ku esaki diripiente kier a lora na su man robes. Dor di esaki e golfcart a resultá den mondi i e shofùr a kai for di den e golfcart. Personal di ambulans a trata e shofùr di e golfcart na e sitio mes.


text:
Derby tin tres luna pa atendé aviashon na Kòrsou.
Minister Suzy Camelia-Römer di Tráfiko, Transporte i Planifikashon Urbano a disidí ku pa e próksimo tres lunanan, Oscar Derby ta bai konsentrá spesifikamente riba un análisis di e pasonan ku falta pa Kòrsou sali for di kategoria 2 pa yega na kategoria 1 (Cat1) den e kualifikashonnan di International Civil Aviation Organisation (ICAO). Esaki ta e organisashon spesialisá na Estados Unidos, ku ta traha indikashonnan i standardisashonnan pa aviashon internashonal. Oscar Derby tabata Direktor General di Curaçao Civil Aviation Authority, CCAA, for di aña 2013 te ku fin di yüli ku a pasa. Riba petishon di Minister Camelia-Römer, e ofisina profeshonal Deloitte, ta traha algun luna kaba riba un evaluashon di Derby i su funshonamentu den CCAA. E evaluashon ta kasi kla i segun indikashon preliminar, ta un bon momentu pa delineá eksaktamente kiko ta e elementonan krítiko di ICAO ku tin di finalisá. Un eskogo presentá pa Deloitte ta pa Derby sigui solamente komo konsehero pa algun luna, pa deskribí e puntonan aki. Minister Camelia-Römer ta di akuerdo ku esaki pa motibu ku e trabounan ta hopi i ta preferibel pa Derby konsentrá riba un área di trabou so. E eskoho ta trese kuné ku a nombra un direktor general suplente pa algun luna, den persona di Caroline Gonzalez-Manuel. Tambe a tuma e desishon pa start mesora ku e proseso di solisitut habrí pa un direktor general permanente.


text:
Moveshon pa diferente motibu ta bon pa bo salu.
Aki un par di motibu dikon moveshon ta bon:
• Movement regular ta baha e risico riba por ehempel atake, diabetis, kanser na tripa o preshon haltu
• Moveshon regular ta judabo tene bo peso riba nivel
• Moveshon ta bon pa bo wesunan, muskulonan I skarnirnan
• Moveshon ta judabo ku bo salu mental
Personan cu ta move hopi tin un mihor imagen di nan mes i no ta sufri di angustia I depreshon.
Adultonan i personanan di edat avansa(grandinan) por hasi moveshonan 150 minuut(2,5 uur) pa siman I kombina esaki ku 2 biaha pa siman aktividatnan ku ta fortifica muskulonan i wesunan.
Hobennan(4-18) tin cu hasi moveshon 60 minuut pa dia I 3 biaha pa siman akitividatnan ku ta fortifika nan muskulonan I wesunan
Tene na kuenta ku ta husando e palabra moveshon(i no ehersisio).
Pasombra moveshon dor di:
• limpia kas
• limpia kura
• NO pone bo outo dilanti porta di entrada di trabou pero mas aleu
• Bai kana den bo lunch pauze cu un collega
• usa trapi en bes di lift
ta ehempelnan tambe di moveshon ku ta juda bo salu.


text:
The content originally appeared on: Diario
DIMP a confirma
ORANJESTAD (AAN): Diahuebs mainta durante un conferencia di prensa, Meverly Romano di Departamento di Impuesto a confirma cu pa 2022, te cu e siman aki un total di 16.789 plachi di number no a wordo paga.
Segun DIMP, na Aruba tin un total di 89.959 vehiculo di motor registra na Aruba. Di e cantidad ey, un total di 69.976 a cumpli cu e pago di Impuesto di Vehiculo di Motor. Esey ta representa 77.8%, pues por consider’e 78% di automobilistanan si a cumpli cu nan deber di paga impuesto pa nan plachi di number.
Romano a indica cu 78% ta un mehoramento compara cu luna di Augustus 2022, unda e pago tabata ainda rond di 74.4%. Pues por bisa cu ta yegando e 80% cu nan ta desea, y ta gradici tur e ciudadanonan cu a haci pago di impuesto di vehiculo na tempo, como cu esey ta hopi importante.
E ta importante pasobra nan ta conciente di nan debernan fiscal, y ta importante pa caha di pais Aruba, y importante pa e contribuyente mes, pasobra e ta evita gastonan extra innecesariamente.
Pues 16.789 persona cu sea no a paga nada of djis mitar aña so pa 2022. Esaki ta un cantidad cu den porcentahe ta 19%, y di e cantidad aki, e porcentahe di mas halto di hendenan cu no a paga nan plachi number full ta esnan cu tin nummerplaat ‘A’, cu ta 14.579 persona cu no a cumpli.
Tambe tin hopi chauffeur di trucknan di diesel (‘DT’) unda 24% no a cumpli cu e pago di impuesto, y tambe e motorcyclenan cu plachi ‘MFA’ unda 395 persona no a haci pago di impuesto (esaki ta 14%), y plachinan di companianan di Tour (‘T’) cu tin 226 plachi cu no a wordo paga, y tambe autonan di huur ‘V’ cu 776 cu no a wordo paga full of a paga nada di 2022.
Importante pa esnan cu vergunning: Algo remarcable ta e hecho cu esnan na Aruba cu ta haci uso di un vergunning pa core cu pasahero (esta Autobus of Taxi), tin di cumpli cu e exigencia di nan vergunning pa cu pago di impuesto di motor.
A bin sali na cla, cu tin 16 Autobus (plachi ‘B’) cu no a paga ni 1 cent pa impuesto di 2022. Tambe tin 16 Autobus ‘B’ cu a paga solamente e prome mitar aña, y no a paga e resto.
Den Taxi tambe tin un total di 27 total cu plachi TX cu a paga solamente prome mitar aña di 2022, y sorprendentemente 8 taxista tin 0,00 cent paga pa nan plachi di TX den 2022.
DIMP a bisa cu como 3% di hende a entrega nan plachi di number bek, indicando cu nan no ta haciendo uso di dje, y pesey nan a entreg’e bek.
Meverly Romano a bisa cu DIMP ta desea pa semper e pago di Impuesto di Motor ta na 80% of mas. Nan calculo ta cu pa December lo sobrepasa e cifra aki.
Corda cu e chauffeurnan cu no a paga nan impuesto di 2022, lo no haya ni chens mes di paga pa 2023. Tene bon cuenta cu esey.


text:
Bishitanan turístiko a subi te na 1.2 mion na Repúblika Dominikana.
Presidente Luis Ernesto Camilo di Civil Aviation Board (JAC) na Repúblika Dominikana a bisa ku e pais haña bishita di mas di 1.2 mion pasahero for di diferente destinashonnan turístiko, den e lunanan tras di lomba. Den aprel tabatin mas ku 9000 buelo, loke ta 12.4% mas haltu kompará ku aprel 2016.
E empleado públiko a deklará ku di e kantidat di pasaheronan ku a pasa via aeropuerto na Punta Cana ta 55% di e totalidat, siguí pa Las Americas ku 26.3% i Puerto Plata 7.9%.
Camilo a bisa ku 87.6% di e totalidat di pasaheronan a keda transportá riba buelonan regular i 12.4% riba buelonan charter.


text:
Prome cu carnaval a cuminsa ya mascarada di Mansur a cay. E kier pa Aruba haya aanwijzing y ta reclama te hasta dicon Rijksministerraad a laga sr.Gradus cay. Increibel pero berdad, ora cu un parlamentario di nos mes un suela pa afan y poder politico kier pa un pais haya un aanwijzing, mara man di Gobierno actual y tur cu ta sigui y asina crea mas problema pa nos pueblo.
Den un manera simpel splica, e pensamento di Mansur ta cu desde 1986 tur gobierno a goberna malo. Exigiendo un aanwijzing pa Aruba ta indica e ora cu e ta di opinion cu ta Hulandesnan so lo por goberna nos pais. Di e forma aki Mansur ta demostra cu ta e ta e persona cu tin e solucion facil pa e futuro di Aruba: e mes no lo por goberna tampoco pues duna Hulanda e rienda y laba man. Pues den palabranan concreto, benta Status Aparte afo, corta AZV te den weso sin argumento cu base, desaroya nos pais pero paga nos profesionalnan menos y manda grupo grandi di ambtenaren cas numa, laga otro bin dicidi riba nos luga paso nos mesun hendenan no ta capacita toch segun e. Esaki ta muestra di e mentalidad corumpi pa poder di sr. Mansur.
Si bo mira bon Accion 21, na salida caba a perde gran parti di su candidatonan pa motibo di discusion cu Mansur mes. Na caminda hasta Partido MAS a hala stapnan leu di dje. E señalnan aki ta importante pa pueblo paga tino riba nan ora ta trata di scoge su representantenan. Mas ainda Accion 1 a organisa un conferencia pa haya opinion di partidonan cu no a logra asiento, pa nan duna nan opinion y practicamente e tawata su so den sala. Mas cu bisto ta cu riba nivel di liderazgo, hopi no ta di acuerdo cu Mansur y ta cu nan rason. Pero awor ya e no ta acerca partido chikito mas, pero ta cerca professor Gradus e ta busca aliansa, pushando fuerte pa Aruba haya un aanwijzing.
Gobierno di Aruba den su contesta na sr. Gradus a duna di conoce cu a bin ta trahando riba e consehonan di Caft y Raad van Advies riba Presupuesto 2022 y pa esaki a presenta un Nota di Cambio den Presupuesto 2022. Rijksministerraad un organo mas halto den hirarkia cu CAFT, door di no duna un aanwijzing a para na banda di Gobierno di Aruba. Hasta secretario di Estado van Huffelen a hay’e tambe ta bay di acuerdo cu e ponencia di Rijksministerraad y a bay di acuerdo pa e aanwijzing wordo bari completamente di mesa pa loke ta 2022. Enbes cu a bini un debate riba con ta bay sigui pa 2023 y con ta sigui crece despues di pandemia, Mansur a scoge pa atraves di un carta reclama Secretario di Estado van Huffellen dicon a laga sr. Gradus cay y causa daño na CAFT. Wereld op zijn kop. Mansur kier para como abogado di sr. Gradus aki for di Aruba. Bo a bin pa biba aki o hospeda?
Pa un democracia cu no tin ni 40 aña bibo ainda, ta hopi adelanto Aruba a marca. Hopi desaroyo nos hendenan a experencia. Mira con liher nos ta saliendo di pandemia, pasobra nos ta cumpliendo cu e palabracionnan haci y nos ta manteniendo e curso corecto. Di un deficit na aña 2020 di 1028 miyon florin y den apenas tres aña, elimina e deficit aki te na 148 miyon ta resultadonan real, y imprecionante. Esaki ta demostra e balor di nos forsa Rubiano, nos resiliencia crioyo, cu nos hendenan mes por, y cu nos no ta ria pa retonan grandi. Si Mansur kier sigui instiga, anto mihor mescos cu Gradus e tambe retira, pasobra nos Rubiano no ta entrega al contrario, nos ta sigui lucha pa Aruba recupera.


text:
CEO di ATA (Aruba Tourism Authority) sra. Ronella Croes ta duna un splicacion riba locual ta trata e turismo pa crucero. Mirando cu tin un pa juni, Aruba lo por spera e prome crucero for di momento cu pandemia a cuminsa aña pasa.
Sra. croes ta bisa cu e reglanan pa turismo di crucero ta keda mescos, e ta mesun varia manera turismo cu ta drenta via avion. Esaki ta a tres scenario di cautelosamente optimista, optimista conservativo y optimista. Ta keda conservativo pa e turismo di crucero awo cu e anuncio recientemente cu itenerario di Celebrity Cruise lines cu a bisa cu entrante juni lo cuminsa activa.
E ta bisa cu nan ta sigui traha mas posibel pa atrae e mercado di crucero, nan ta keda den reunion constantemente pa wak si tin mas anuncio pa e industria di crucero y nan linea di crucero cu ta interesa pa drenta bek den accion bou di tur protocol.
Manera CDC na Merca a bisa cu nan lo pone atencion pa protocol di turismo di crucero pa a area di Merca y cua linea di crucero lo opera y reanuda nan servicio den caribe. Ta keda regla cu cada huesped y trahado cu drenta barco mester ta vacuna (18 aña bay ariba).
Pa Aruba, cada crucero lo conta cu mita di nan capacidad, un 1200 bishitante abordo pa cada dos siman. Esaki lo ta e inicio den e mundo di barco y nan lo wak con esaki ta bay. Nan meta ta pa sigui crece den industria aki, por wak cu cada medida cu introduci por causa impacto y cancelacion.
Pa finalisa sra. Croes ta bisa awe den temporada nos a tuma nota di con fragil nos turismo ta y con nos a sintie den tur forma, pa e motibo ta pidi pa un bon comportacion den comunidad, e parti di vacuna cu ta importante sin embargo ta respeta tur hende nan escohendia pero importante pa realisa mas lihe e proceso, mas lihe e recuperacion economico ta bay.


text:
ORANJESTAD – E siman aki polis a ricibi materialnan di prome auxilio pa ekipa cada vehiculo di Cuerpo Policial, pa asina nan por brinda asistencia medico inmediato ora presenta na un incidente. Ora tin casonan cu ta rekeri esaki mayoria bes ta e Agente Policial ta e prome pa yega na e sitio, sigui pa e Ambulance, pues di parti di Ministerio di Husticia y Asuntonan Social ta mira e importancia pa cada Agente Policial por ta miho prepara pa atende e tipo di casonan aki.
Segun Minister di Husticia Rocco Tjon, e tarea primordial di un Agente Policial ta pa brinda ayudo pues “hulpverlening”, y pa nan por haci esaki optimalmente, nan mester di e materialnan necesario. Pa algun tempo caba ta ensayando cu “Medic First Aid Equipment” y training pa tur personal di Cuerpo Policial. Asina por bisa cu na Juli 2022 a cuminsa practica esaki cu e prome grupo cu algun personal di “Strandpolitie”, Polis Maritimo y Polis di Bario di San Nicolaas. BRA a cubri e opleiding aki completamente, y a ricibi ekipo di asistencia di ambos HOH y Web pa por a duna e curso aki, cu un resultado sumamente positivo.
Debi na esaki, a logra concretisa e proyecto caminda tur e autonan di polis ta bay wordo ekipa cu materialnan pa nan por brinda e prome auxilio aki. A adkiri entre otro: Trauma Bags-For Natural y Torniquet with Buckle (pa tur patruya y AT), Philips HeartStart AED Defibrillator (un pa tur warda di Polis principal y un pa AT), Philips Replacement Adult SMART Pads (reserve), Philips Replacement Infant/Child SMART Pads (reserve), CPR Training Adult/ infant Manikin Kit (pa e curso), Disposable CPR Mask (pa tur Polis tin na tur momento cu nan), First Responder Bag (pa Polis Maritimo), Nasal Cannula (pa Polis Maritimo), Non-Rebreather Mask (pa Polis Maritimo).
Pues awor nos agentenan policial tin e materialnan necesario pa nan por brinda e asistencia di prome auxilio. Banda di esaki tambe a percura pa brinda opleiding cual lo cuminsa na Januari 2023 pa asina tur agente policial por haci miho uzo di e ekiponan aki cu a wordo adikiri pa nan.
ORANJESTAD - Polis a informa dialuna marduga cu e chauffeur cu a causa e accidente hit & run fatal, ta deteni. Segun nan informacion, Departamento di trafico a sigui cu e investigacion di e accidente fatal cu a tuma lugar riba diadomingo mainta trempan. E investigadornan a haci un detencion relampago riba e mesun dia. A detene e chauffeur cu ta sospechoso di fam G. Di 24 aña di edad. E chauffeur aki ta detene pa articulo 4 lid 2 jo. articulo 40 lid 1-A y lid 2-A di Landsverordering Wegverkeer. E investigacion pa e caso lamentabel aki ta den pleno desaroyo pa departamento di trafico.
ORANJESTAD - Diadomingo madruga pa mas o menos 02:05 central di polis a wordo notifica di un accidente frontal entre dos auto na altura di All To Car na Ponton. Na yegada di patruya di polis a bin encontra cu un accidente basta fuerte entre un Susuki Baleño blanco A-32334 y un pick-up Toyota Tacoma shinishi A-3851.
MACUARIMA - Awe den oranan di mainta un equipo special a bay den cayanan di Oranjestad hunto cu famia Ramchandani-Godet un biaha mas pa haci entrega di un calacuna na famianan di menos recurso den centro di cuidad. Esaki cu sosten di polis di bario di Oranjestad pa cu e bunita causa aki. Diferente famia a keda masha agradecido di por a haya un calacuna pa dia di “Gracia”. Den momento di mas dificil e bondad di por yuda otro ta alegra bo curason.


text:
2 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
2 di mei ta e di 122 dia di aña (123 den un schrikkeljaar) riba e kalènder gregoriano. Ta resta 243 dia pa finalisa e aña.
A sosodé[editá | editá fuente]
- 1949 - Den bario di Groot-Kwartier ta habri ofisialmente e "Gouvernementsopvoedingsgesticht" (GOG) pa yuda preveni kriminalidat hubenil na Kòrsou.
- 1953 - Ta koroná Rei Hussein I di Hordania.
- 2011 - Un ekipo militar merikano ta deklará ku a lokalisá i mata Osama bin Laden, e terorista mas buská na mundu i hefe di e banda terorista Al-Qaeda.
- 2015 - Aruba ta kai bou di supervishon finansiero di un órgano independiente den Reino Hulandes, Kolegio di supervishon finansiero Aruba (CAft).
A nase[editá | editá fuente]
- 1937 - Jandi Paula (†2018), intelektual, historiadó i polítiko di Kòrsou
- 1941 - Jules Wijdenbosch, polítiko sürnameño
A fayesé[editá | editá fuente]
- 1519 - Leonardo da Vinci (67), arkitekto, pintor, outor, inventor i ingeniero italiano
- 2011 - Osama bin Laden (54), terorista saudita


text:
Bondia aki ku Velvet Winklaar, mama di Orville Winklaar. Dia 28 du februari ultimo nos a bai pasa un ratu ameno na Mambo Beach Boulevard. Chayffeur y Photografo di Alton Paas Foundation a bin buska nos na kas pa hiba nos Boulevard. Shonnan esaki tabata un experiencia uniko, paso dimes mi no por Sali fasil ku Orville. Y día ku mi a haña un mail bisando ku Orville a gana e trip pa por bai unda ku e kier, mi a keda hopi kontentu pe ja mi por a Sali ku ne un ratu. Orville a disfruta tantu di e transport pa hibe Mambo y tambe pa trese kas bek.
Según mi e no tabatin ni gana di Sali foi e auto ku a buska nos hahaha. Tabatin un esperiensia fantastiko. Bal un ripitishon.


text:
WILLEMSTAD- 5 desèmber 2014:- Manera ta konosí djamars último 2 di desèmber e kompania di aviashon JetBlue Airways a lansa dos bes pa siman buelo direkto entre New York i Kòrsou. Awor JetBlue ta ofresé 121 buelo diario for di Estádos Unídos pa Karibe di kual 56 buelo diario ta buelonan direkto for di New York, John F. Kennedy International Airport (JFK) i Newark Liberty International Airport (EWR). Ta un kustumber di e aerolínea pa komo parti di nan responsabilidat sosial empresarial duna bek na komunidat. Pa ehersé e trabou bunita aki, JetBlue ta traha ku su partner First Book. Den e kaso aki a skohe pa hasi esaki na tres skol aki na Kòrsou. Pa e okashon aki sr. Anders Lindström, Relashonista Públiko di JetBlue tabata presente pa asina hasi entrega di e 500 bukinan na Blenchi School, Oranjeschool i Emmy Berthold School.
First Book ta un empresa sosial ku no ta generá entrada ku ta brinda buki i rekursonan edukashonal na programanan i skolnan sirbiendo muchanan ku ta bini di famianan di ménos rekurso na Estádos Unídos i Canada. Dor di tin bukinan nobo i di kalidat haltu disponibel riba un base regular, First Book ta transformando bida di muchanan i elevá e kalidat di edukashon.
“ Nos ta kontentu ku huntu ku nos partner First Book nos por a ofresé buki na 3 skol aki na Kòrsou ku tin mas mester di dje kualnan ta Blenchi School, Oranjeschool i Emmy Berthold School. Huntu nos di JetBlue i First Book a duna te ku aworakí mas ku 350 mil buki na muchanan di ménos rekurso òf ku nesesidat spesial. Yuda mehorá lesamentu den komunidat ta importante pa JetBlue. Nos ta kontentu ku nos por a entrega tambe algun buki na Curaçao Cares pa nan programa di lesamentu bou di guia,” asina sr. Anders Lindström di JetBlue a duna di konosé.
“ Nos di Curaçao Cares ta kontentu ku nos por a fasilitá e entrega di e bukinan aki na Kòrsou. Lesamentu ta habri un mundu nobo pa kada mucha asina sra. Deva-Dee Siliee di Curaçao Cares a indiká. Nos tin tambe un programa piloto di coach di lesamentu ku nos a lansa na skolnan i programanan despues di skol kual nos ke sigui ekspandé ku sosten di boluntarionan”.
E entrega di e bukinan a tuma lugá na Blenchi School. Sr. Anders Lindström di JetBlue a hasi entrega di e 500 bukinan repartí bou di Blenchi School, Oranjeschool i Emmy Berthold School. Na e okashon aki representante di kada un di e skolnan a hiba palabra ekspresando nan gratitut pa e materialnan risibí. E muchanan lo bai hasi bon uso di esakinan.


text:
The content originally appeared on: Diario
Presidente di Corte Comun di Husticia, Huez Maurits de Kort
ORANJESTAD (AAN) — Den un entrevista cu DIARIO, Huez Maurits de Kort, Presidente di Corte Comun di Husticia, e elabora tocante e proceso unda Aruba a haya cinco Huez nobo, cu ta mas cu den e otro Islanan di Caribe Hulandes.
El a splica cu e 40 hueznan cu Corte Comun di Husticia tin en total, a sirbi tur e seis islanan di loke antes tabata Antiyas Hulandes. Pero awendia tin Aruba, Curacao, Sint Maarten como paisnan autonomo y e tres islanan BES cu ta cay bao di Hulanda.
“Como Corte Comun di Husticia nos ta un entidad autonomo a base di cual nos por sirbi husticia na tur e Islanan aki. E 40 hueznan cu nos tin, tin nan hurisdiccion riba tur seis isla. Kiermen, riba tur seis isla nan tin autoridad. Pero bo tin cu reparti e riba e diferente islanan unda nan ta biba y haci nan trabao, anto aki na Aruba nos tin tanto hueznan local como hueznan di Hulanda, cu ta bin pa 3 of 5 aña. Anto awo bo tin e mezcla caminda dos yiu di tera ta bin bek (dos huez local) y tres huez cu ta bin bek di Hulanda y nan ta bay keda 3 cu 5 aña den Corte di Prome Instancia, aki na Aruba”, Presidente di Corte Comun, Huez Maurits de Kort a splica.
El a agrega cu esaki ta nifica pa Aruba cu e grado di Hueznan Arubiano ta esun di mas halto di tur e otro Cortenan di Curacao y Sint Maarten.
Por bisa cu e maneho di hof den Caribe Hulandes ta esun di mas exitoso aki, na Aruba. El a sigui splica cu tur aña, despues di e recess di verano, ta wak si den e diferente oficinanan di Corte riba e islanan, tin hueznan nobo ta bin.
Por ehemplo, Aruba e luna aki tabata prome, otro siman ta Sint Maarten pasobra eynan tin un huez nobo y un huez cu a wordo traspasa di Curacao pa Sint Maarten; despues Curacao ta na beurt dia 7 di October, unda tin tres hueznan nobo cu a bin di Hulanda, despues tin un huez nobo di Hulanda ta bin traha na Bonaire.
“Otro aña nos lo mira atrobe na unda e vacaturanan lo habri caminda hueznan nobo lo bin of cu lo tin traslado atrobe di un oficina di Corte pa otro”, Huez Maurits de Kort, Presidente di Corte Comun di Husticia a señala.


text:
ORANJESTAD, Aruba
Pueblo mester ta alerto, pueblo tin cu cuminsa para duro, ya cu despues di a scucha Minister di Finansa duna declaracion na prensa, pueblo tin cu spera un serie di medida si piedad na caminda.
Lider di fraccion AVP, sr Marlon Sneek a mustra cu tin un dicho na Papiamento cu ta bisa cu ‘traha dam pa warda awa,” wel loke Minister Xiomara Ruiz Maduro a splica dialuna ultimo, ta un mensahe cla y raspa cu medidanan ta na caminda.
Segun sr Sneek, e mandatario a bay asina leu na confirma na pueblo cu e tempo a yega pa lucha pa tene cachete riba awa, te ora cu e situacion drecha pero sin menciona e fecha cu e lo drecha esaki pa pueblo haya alivio.
“Esaki ta mesun Minister cu como politico durante di campaña, a bay cas pa cas pa sigura tur hende, cu MEP tin solucion pa e situacion financiero di e pais, anto solucion sin cu mester tuma medida.
Wel apenas algun luna na mando y Xiomara como Minsiter di Finansa, a redoble BBO y e bin cu cantidad di otro medida mas cu practicamente a choca pueblo y comercio formalmente, creando un inflacion cu poco bes nos a yega di conoce.
Sinembargo ora cu nos a scucha Minister aki bisa dialuna ultimo, cu mester sigui lucha, cu mester sigui wanta duro pa su persona y su gobierno drecha e situacion financiero, e ta pretende di bolbe bay usa mesun excusa laf cu tur e cos aki a bin dor di proyectonan di PPP caminda gobierno di AVP a aumenta e debe nacional.
Hasta Minister Ruiz Maduro a dicidi di bay bek den pasado y bolbe tira culpa riba proyectonan cu AVP a bin cu nan pa un miho desaroyo di e pais, insinuando cu ta e proyectoanan aki tin gobierno den un situacion dificil y cu mester tuma medida.
Pero aki un biaha mas Minister Ruiz Maduro ta trata di hunga pa kens, trata di kere cu pueblo ta lubida kico su gobierno a bin ta haciendo, caminda entre otro a sigura cu lo no tuma ningun medida.
Awor na 2018 ora cu a introduci e serie di medidanan, Gabinete Waever Croes cu sosten di fraccionnan di MEP-POR-RED den parlamento, a introduci e asina yama BAVP, cu tabata un medida cu cual mester a bay paga e proyectonan di PPP.
Fuera di e medida ey, gabinete Wever Croes a introduci otro impuesto cu e nomber di BAZV cu mester a yuda AZV pa cubri e gastonan halto di cuido medico pero na mes momento tambe Ministrer Xiomara a aumenta e accijns riba diferente articulo y riba gasolin.
El a impone un aumento di grondbelasting cu a perhudica cantidad di hende y como parti di e crisisheffing, a introduci e ora e BAVP cu mester a cubri e proyectonan di PPP di gobierno di AVP.
Tur e impuestonan aki a produci e suma di 270 miyon florin, placa cu gobierno a ranca for di cartera di pueblo y ora cu elimina e sugar tax cu no a drenta na vigor, ta keda alrededor di 250 miyon florin adicional cu gabinete Wever Croes a coy for di pueblo.
Ta hopi curashi Minister Ruiz Maduro mester tin pa bin bisa awor cu proyectonman di PPP lo bay costa e aña aki alrededor di 70 miyon cu mester wordo paga, incluso Watty Vos Boulevard pero ora cu kita e 70 miyon aki for di e suma di 250 miyon extra cu a ranca for di pueblo, a keda gobierno 180 miyon florin adicional cu el a haya.
Loke Xiomara no kier compronde ta e hecho cu CFT a mustra na varios ocasion cu gastonan di personal a aumenta cu mas cu 100 miyon florin, pues placa cu gabinete Wever Croes a ranca fir di cartera di pueblo, a bay pa paga huurmento di edifico di sponsornan, paga salario di sostenedonan di partido y tur cos ta indica cu ainda esaki no ta suficiente y cu gobierno di Minister di Finansa lo bay castiga pueblo un biaha mas cu un serie di medidanan,” lider di fraccion di AVP, sr Marlon Sneek a declara.


text:
ORANJESTAD,Aruba
Door di e situacion mundial di Corona-virus caminda cu fronteranan a wordo cera y/of vuelonan cancela, tin varios bishitante di nos isla cu a keda pega aki na Aruba pa motibonan fuera di nan alcance. Tecnicamente nan periodo di estadia recientemente a caduca of ta bay caduca den e proximo dianan. Entretanto tin un ‘Shelter in place’ na vigor.
Den lus di e circumstancianan menciona Minister di Husticia, den consulta cu IASA/Migracion Aruba, a introduci un maneho temporal pa cu e turistanan aki, a base di cual lo introduci un periodo di gracia te cu 17 di april 2020. Si e situacion general cambia prome cu e fecha ey e maneho lo por wordo adapta.


text:
Kompanianan merikano sí lo sigui para tras di akuerdo di Paris.
E kompanianan Apple, Amazon, Facebook i Google a djòin un movementu di sentenar di empresanan merikano ku huntu ta keda sostené e akuerdo klimatológiko di Paris. Microsoft, Twitter, Intel i Spotify tambe ta partisipá.
Nan ta hasi esaki via e kampaña ‘We Are Still In’. E empresanan lo traha huntu ku esnan ku ta traha regla den estado i siudatnan merikano, pa asina pa promé biaha uni forsa i deklará ku nan ta sigui apoyá e akshonnan ku ta kumpli ku e akuerdo di Paris.
Den e akuerdo di Paris tin pará pa baha e emishon di CO2. E subida promedio di temperatura na tera no mag subi mas ku 2 grado Celsius.
E koalishon di kompanianan den un karta riba nan wèpsait a deklará : “E anunsio di e gobièrnu di Trump ta debilitá un sondeo importante den e lucha kontra kambionan klimatológiko i ta daña e posibilidatnan pa mundu evitá efektonan mas peligroso i karu komo resultado di kambionan klimatológiko”.
E presidente merikano Donald Trump a anunsiá ku Estados Unidos lo retirá for di e akuerdo. Djis despues e lidernan di empresanan grandi a reakshoná negativo riba esaki. Direktor di Tesla, Elon Musk, a disidí mesora pa sali for di e konseho di konsulta di Trump, despues di e anunsio. Michael Bloomberg, e alkalde anterior di New York ta esun ku ta guiá e kampaña “We Are Still Inn” .


text:
Diasabra maerdia na Noord Supermarket situa na Saliña Cerca un homber basta burachi coriendo un auto a yega eynan, pero rato prome e tabata core den un forma iresponsabel riba caminda. Persona cu a mira esaki a raporta na polis y informa cu el a para na e supermarket. Patruya ta yega y a constata cu di berdad e homber burachi aki tabata cla pa subi auto atrobe pero no por a lage bay den e forma ey pa bay causa desgracia. E la cuminsa na resisti y no ta coopera maske a dune un chens pa trankilisa pero no a keda nada otro di deteni y asina dune un cel gratis pa sosega su curpa.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
E number di nacimento na Merca a reduci un 4% aña pasa, un gran parti ta probablemente pa motibo di pandemia, segun informe nobo di CDC (esta centro di control y prevenecion di malesa na Merca)
E nacimento a baha un 2% pa aña, pero 2020 a trece un disminucion mas halto. Investigadornan di CDC a conta un 3.6 miyon di nacimento na 2020, segun dato provisional.
E pandemia di coronavirus, hunto cu disminucion ta sigui na Merca, a presente e tormenta perfecto pa e cantidad di baby pa e disminucion. Dr. Rahul Gupta, director medico y salud March of Dimes, un organisacion ta papia di salud materna y infantil.
“Ya nos tin un crisis di salud materna y infantil den nos pais. Nos tin desproporcionalidad den termino di disparidades racial”, Gupta a bisa. E ta bisa cu mester tuma na serio.
E pregunta ta keda si un bahada lo tin impacto demografico den futuro. Y si ambos impacto lo caba cu forsa laboral, den termino di econoia, diversidad y poblacion.
E cantidad di nacimento a baha na tur estado y capital di Washington. New Mexico, New York, California, Hawai y Virginia Occidental ta esnna cu bahada mas grandi.


text:
Dangui a sinta 1 aña largo ariba e regeling, sin tene cuenta di e personanan cu e CBD por a juda i a laga nan sufri pa 1 aña largo. Danqui a paga un hurista cu placa di pueblo 40 mil pa trek no84 back in, sin consulta cu Ministerraad of Raad van advies.
Despues duna e mes un hurista aki permiso pa importa CBD bow di no 82 , es mas casi tur permiso ta relaciona cu e jurista aki (monopoly) mi lo detalla ki desastre esaki ta trese pa e industria di Cannabis sin cu e la cuminsa despues.
3)E diferencia entre no82 i no84 ta; no82 ta midicinal CBD y mester tur su acreditationnan ISO/IEZ number ect ect i ta hasie e producto masha caro mes, no84 ta foodsuppliment (voedsel supplement) ta hasi pa 90% mes un trabow cu no82, pero e prijs ta mas barata locual ta hasi cu casi no tin mercado pa e no82 pa motibo di e prijs. (wak awo den e botica nan)
4) Actualmente tur e CBD nan den e Botica nan ta ilegal, nan a wordo importa bow di regeling no82 sin tin nan acreditation nan , es mas ta para riba e boter y cahanan di e producto cu ta food suppliment e ta. E CBD den e tienda/hardware centre/ botique nan mi no ta ni cuminsa, desde ki tempo ta bende medicina den e tienda nan aki ?
5) Si Dangui Oduber no a paga/gasta/regala placa di pueblo pagando e jurista 40mil pa a trek back in no84, lo nos no tawata tin e dicusion aki i mi no ta bai specula dicon e la hasie. Nos di Aruba CBD a duna nan un par di recomendation mas pa reinforsa i garantisa e safety di e consumidor i pa e pueblo por haya e producto na un prijs mas barata.
6) Tur e fraude den medicina aki na importa food suppliment, voedsel supplement como medicina pa hisa e prijs i ranca mas placa di pueblo ta tumando lugar cu conocimiento di e hefe di Inspectie Volksgezondheid Aruba, e pregunta ta, cuanto biaha mas esaki ta tuma lugar?
Hulanda a bisa baha e gasto medico cu 60 milion ? of baha e fraude nan den medicina cu 60 milion ? porta pesey nos gasto medico ta asina halto ? aki sigur mester un invetigacion.
Nos di Aruba CBD a hala Danqui Oduber i e hefe di I.V.A. nan atention na varios occasion, i splica nan di e consecuentia nan sin haya oido.
7)Ora cu Danqui Oduber i e hefe di I.V.A. no kier a tende nos a manda nan un carta di Cannabis Trade Organisation pa nan splica kiko ta e cosecuentia nan pa hasi e fraude nan ey (wak e carta abow) Dangui Oduber su ego a get hurt i a laga Aruba CBD sa cu hamas e lo duna nos verguning pa importa na Aruba.


text:
Dialuna e sindicatonan den bloki a yama un conferencia di prensa pa papia riba e maneho iresponsabel cu Gobierno a introduci siman pasa, aparte cu e ta un forma pa introduci un maneho na un forma iresponsabel ta bon pa bisa cu e contenido ta mas iresponsabel ainda asina Edward Maduro di sindicato di Aduana a habri e conferencia. Esaki ta relaciona cu e maneho di overtime cu Gobierno a informa siman pasa y sindicatonan a informa cu nan no ta bringa pa ta pro overtime pasobra nos tur sa cu ora bo ta traha overtime bo tin un deber pa cumpli cune y tin momento e dienstnan executivo esnan uniforma tin un minimal bezet cu tin cu cumpli cune y bo ta hayabo obliga di traha overtime.
E maneho iresponsabel di Gobierno a conduci cu e nivel di overtime ta basta halto Edward a menciona, cu ora bisa cu introduccion di e maneho aki ta iresponsabel ta un maneho cu a keda firma 14 di september 2022, cu mester a bay na vigor 15 di september 2022, tristo pa bisa ta cu e maneho aki drenta vigor dia 15 y dia 15 merdia e dienstnan a bin haya esaki den nan poder y haya sa esaki pa comparti bou e otro departamentonan cu ta resorta bou di nan. Pa douanne ta casi merdia a bin haya sa di esaki y ta iresponsabel di e maneho di Gobierno debi cu tipo di cosnan aki mester keda discuti na mesa pero tin e gobierno aki door en door ora cu ta trata na show e ora si nan ta yama sindicato, pero ora ta trata di cosnan fastioso pa discuti gobierno ta tuma decision sin aserca sindicato. Segun Maduro cu tin directornan di departamento loke gobierno bin cune nan ta guli manda abou just pa proteha nan stoel.
Ta berdad cu e ambtenaarnan a haya e 5% bek di nan salario pero Gobierno mes a bisa cu esaki ta presupuesta caba pa e aña aki cu 18miyon, si Gobierno kier a duna e 5% aki for di januari caba pero manera nos tur sa cu meimei di aña Gobierno a cuminsa paga e 5%. Nos como sindicato no ta compronde con gobierno ta insinua cu awor aki tin cu bin cu un maneho riba overtime y no tin placa pa cubri e 5%. Ta lamenta e maneho di proceder di gobierno y ta purba hunga cu e sintimiento bisando cu ta paga e 5% y no por haci otro pa paga overtime y e ora e pregunta ta kico ta haci cu e resto di e 18miyon cu a keda presupuesta pa salario di 5%.
Gobierno a menciona cu e dienstnan excecutivo por torah te maximo 40 ora di overtime pa luna cada ambtenaar por traha na e ora aki y una bes cu pasa esaki ta haya esaki bek na time back, y logicamente tur hende sa cu esaki lo bay crea otro buraco. Si ya caba e dienst uniforma ta na minimo personal y pesei a traha over time y awor bo kier dunanan timeback y lo ocasiona cu e onderbezet lo bay ta mas.
Sindicatonan na comienso di e aña aki a bira Gobierno cu si acaso no tin fondo pa paga e 5%, ban duna nos e 5% na ora te ora cu yega e momento pa paga e 5% cu placa pero e tempo ey gobierno a informa cu no por duna esaki na ora y lo crea overtime. Den varios reunion esaki a keda menciona y esaki a conduci cu nos a yega te den corte unda hues a bisa cu no por duna ora bek pa cubri e 5% pasobra esaki lo ta iresponsabel y lo ocasiona hopi overtime, locual gobierno a bisa na januari y den corte awor aki diripiente por y no ta compronde un rato por y otro rato no por, asina Edward Maduro di sindicato SADA a menciona.


text:
Kralendijk – Dentro di poko Boneiru ta distinguí kuater nivel di riesgo pa biaheronan ku ta bini e isla ku avion òf boto. E isla ta distinguí pais ku un nivel di riesgo hopi abou, abou, haltu i hopi haltu. Ta hasi distinshon tambe entre biahero ku ta kompletamente bakuná i biahero ku no ta kompletamente bakuná. E distinshon den kuater nivel di riesgo ta drenta na vigor for di djasabra 17 di yüli 2021, dentro di poko ta anunsiá e lista di pais di riesgo. For di 17 di yüli 2021 biaheronan for di 12 aña bai ariba ta obligá pa hasi tèst. Tur biahero pa Boneiru mester yena un Deklarashon di Salú entre 48 i 72 ora promé ku salida riba www.bonairecrisis.com.
Riesgo hopi abou
Biaheronan ku a bakuná i biaheronan ku no a bakuná for di paisnan ku riesgo hopi abou no tin mester di hasi tèst.
Riesgo abou
Biaheronan ku a bakuná for di paisnan ku riesgo abou no tin mester di hasi tèst. Biaheronan ku no a bakuná for di paisnan ku riesgo abou mester hasi un tèst di PCR dentro di 72 ora promé ku yegada na Boneiru, e resultado mester ta negativo.
Riesgo haltu
Biaheronan ku a bakuná for di paisnan ku riesgo haltu mester hasi un tèst di PCR dentro di 72 ora promé ku yegada. Biaheronan ku no a bakuná mester hasi un tèst di PCR dentro di 72 ora promé ku yegada i un tèst antigéniko na yegada na Aeropuerto Flamingo. Si hasi e tèst di PCR 24 ora promé ku salida, e ora ei ta anulá e obligashon pa hasi e tèst antigéniko na yegada.
Riesgo hopi haltu
Biaheronan ku a bakuná for di paisnan ku riesgo hopi haltu mester hasi un tèst di PCR dentro di 72 ora promé ku yegada. Biaheronan ku no a bakuná for di paisnan ku riesgo hopi haltu mester hasi e tèst di PCR dentro di 72 ora promé ku salida i e tèst antigéniko na yegada na Aeropuerto Flamingo. Si hasi e tèst di PCR 24 ora promé ku salida, e ora ei ta anulá e obligashon pa hasi e tèst antigéniko na yegada. Tur biahero ku a bakuná i biahero ku no a bakuná for di paisnan ku riesgo hopi haltu mester hasi un tèst di PCR grátis riba e di 5 dia despues di nan yegada.
Biaha ku boto
Pa biaheronan ku ta biaha ku boto pa Boneiru ta difísil pa hasi un tèst di PCR 72 ora promé ku yegada. Nan tin mag di hasi e tèst 72 ora promé ku salida, i un tèst antigéniko na yegada na e isla.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
MEDELLIN- Un hòmber hulandes a kousa un skandal bastante grandi na Medellin, ora ela sali kana ku su pareha, bistí solamente na lingerie i mará na un kadena den Parque Lleras na Medellin.
Segun e hòmber, Patrick Slurink, e akshon tabata pa filma algu pa pone riba su kanalnan di Social Media. Hinter e suseso a keda filmá. Kos a tuma un buèlta ménos alentador ora hende den públiko a kuminsá ataká Slurink verbalmente, bisando ku ta abusu pa kana ku un hende muhé di e forma ei.
Hopi hende a pensa ku ta trata di un akto ku un prostituta, pero e muhé a resultá di ta pareha di Slurink. Despues ku asta alkalde di Medellin, Daniel Quintero Calle, a kondená e akshon di e hulandes, departamenti di imigrashon a interogá Slurink i su amiga, promé ku a laga esakinan bai.
Media
Hinter e suseso a kousa un furor den media na Colombia. Diferente kanal di televishon a pasa imagennan di e suseso. Organisashonnan di hende muhé a bisa ku ta kometiendo hopi abusu kontra di muhé kolombiana i ku e kos aki ‘no por’.
Na otro banda tin hende ku ta bisa ku mihó polis konsentrá su mes den aktonan kriminal den e área. Parque Lleras tin fama di un lugá kaminda tin hopi prostitushon i uso di droga ta tumando lugá, pero tambe un lugá kaminda hopi estranhero ta bira viktima di robo i otro kos mahos.


text:
‘Hasi e lei mas perfekto posibel stap pa stap‘
KRALENDIJK – Elvis Tjin Asjoe, lider di frakshon di MPB den Konseho Insular, durante e reunion di Komishon Fiho pa trata introdukshon di e ordenansa pa prohibishon di plèstik di uso un solo biaha, a pidi pa hasi e lei mas perfekto posibel, pasobra ainda falta algun produkto ku mester inkluí den e lei, pero laga nos pasa e lei aki mas lihé posibel pa nos kuminsá kita e produktonan aki for di nos naturalesa.
E lider di frakshon di MPB a puntra, di e lista di produktonan di plèstik ku ke deshasí di dje, e kantidat ku ta importá i e impakto riba nos naturalesa ta konosí.
Tjin Asjoe: “Den kombersashon ku un di e kompanianan ku ta importá baki di fom, ta papia di 1 mion pa aña, òf kasi 3 mil pa dia ta resultá riba tereno di Landfill, òf nan ta resultá den naturalesa, òf den laman, sin konta a bakinan di fom pa hotdog, hamburger i belèg.”
Tjin Asjoe a puntra, kiko ta e porsentahe ku e lei aki ta kita. Si ta un idea ku e lei no ta perfekto pa kuminsá tòg i hasi e lei mas perfekto posibel stap pa stap, pasobra tin sentido di urgensia pa tene nos Boneiru limpi. Nos mester kuminsa awor i poko poko, na kaminda por agregá otro kosnan di plèstik di uso un solo biaha ku no ta den e lei ainda.
Pa loke ta trata statiegeld, Tjin Asjoe ke sa kon ta ku introdukshon di statiegeld, kon leu ta ku esei. Ta algu ku e ta mira ku gobièrnu sentral ta atende i mester ta algu ku nos aki na Boneiru tambe mester bai introdusí resolviendo e problema di bòter di plèstik. Si Boneiru introdusí statiegeld, lo no mira ningun bòter di plèstik ni di glas tirá abou mas.
Tjin Asjoe a puntra, trahando e lei aki, gobièrnu a konsultá ku otro islanan den region, nos ta siñando for di nan kon nan a hasié. Nos a kompará e lista di plèstik ku nos ke saka for di naturalesa ku nan lista. Laga nos pasa e lei aki pa kaba, pasobra ta for di 2018 frakshon di MPB a pasa un moshon den Konseho Insular pa bini ku e lei aki. Tur dia di nobo nos ta susha Boneiru tanten ku e lei aki no ta na vigor, segun Tjin Asjoe.


text:
Dr. Izzy Gerstenbluth di Departamentu di Epidemiologia di Ministerio di GMN, durante un seremonia ofisial, a risibí e prestigioso premio Cola Debrot 2022.
Dr. Izzy Gerstenbluth di Departamentu di Epidemiologia di Ministerio di GMN, durante un seremonia ofisial, a risibí e prestigioso premio Cola Debrot 2022.
E prestigioso premio aki ta keda otorgá na personanan ku a sobresalí riba tereno di: arkitektura, arte visual, baile, forklor, literatura, músika, teatro òf siensia. Dr. Izzy Gerstenbluth a risibí e premio pa su aporte na siensia i su esfuerso inkansabel durante pandemia di COVID-19.


text:
Kralendijk- E kantidat di kaso nobo di Covid-19 na Boneiru ta keda hopi haltu. Despues ku un kantidat di 26 kas nobo den un solo tiru ayera a shòk bastante hende, awe tin otro 23 kaso nobo mas.
Den apenas 2 dia di tempu e kantidat di kasonan aktivo na Boneiru a kasi dòbel. Segun informashon di gobièrnu tin bista ‘riba un parti di e fuente’. Esei ke men ku no ta kla for di unda tur kontagio nobo ta sali.
Mester bisa ku ku gobièrnu aktualmente parse hopi relahá ku e tema di Covid na Boneiru i apesar di un subida drástiko den último dia aparentemente tin poko sentido di alarma na departamentu di Salubridat Públiko.


text:
E pènel di Nashonnan Uní (UN) riba kambio di klima resientemente a emití un kódigo kòrá pa loke ta trata klima mundial.
Dia a pone nos pais riba ‘lista kòrá’ pa loke ta trata infekshon di Covid, nos tur -ku rason- a drenta den un estado di alèrta i a realisá e konsekuensianan fatal pa nos turismo/ekonomia.
Pa straño ku ta parse, e kódigo di UN no a kapta mashá atenshon. Fòrti i Staten ta ketu riba e tema aki. Unda nos sentido di urgensia kolektivo ta pa un kódigo kòrá ku básikamente ta atvertí ku tempu ta kabando pa nos skapa nos planeta? Unda e ‘decision makers’ ta ku mester formulá maneho pa redusí e konsekuensianan di kambio di klima? Bèrdat ta ku no ta Kòrsou a start e disaster aki. Tampoko nos so por resolbé e problema.
Un kos ta sigur siembargo: komo isla chikí i vulnerabel nos lo ta esnan ku mas lo sufri di indeferensia pa e kambionan di klima. Esaki no ta algu ku algun hende ta kere ku lo por pasa. Islanan (independiente) manera Kribati, Tuvalu i Palau den oseáno Pasífiko lo bai bou di awa den e próksimo dékadanan.
Pero tambe tin esnan ku a a tuma nan responsabilidat na serio. Esun number unu den mundu ta Reino di Bhutan, un nashon chikí den Himalaya ku a pone den nan konstitushon ku mester protehá medio ambiente. Nan ta asina éksitoso ku nan ta e úniko pais na mundu ku ta apsorbá mas karbon ku e ta produsí. Bhutan tin komo meta pa yega na e promé pais ku ‘zero net greenhouse gas emissions’ i ‘zero waste’.
Kiko nos ta dispuesto na hasi? Stòp di desperdisia kuminda tur dia? Stòp di usa saku di plèstik, redusí konsumo, re-uza artikulonan, resiklá? I kisas mas importante: ki dia nos ta bin huntu i sostené lidernan ku tin interes i ke hasi algu pa atendé ku asuntunan di klima.
Willemstad, Kòrsou


text:
ORANJESTAD – Pa èks minister korupto Paul Croes ‘no tin lugá mas’ korte ta bisa, pa sirbi gobièrnu arubano awor ku el a ‘bergonsá e konfiansa asina tantu’ komo minister. E mester bai será tres aña.
Esaki ta un aña ménos ku korte a imponé anteriormente, kontra kua Croes a apelá. Pasobra un kantidat di echo kastigabel korte a haña ku a prueba nan insufisientemente. Pero e mayoria di e krímennan serio sí, manera pidi i duna soborno; mal uso di funshon pa propio ganashi; partisipashon na un organisashon kriminal, labamentu di plaka i malversashon.
Pensa tokante e siguiente pasonan
Despues di e huisio Croes ta laga sa ku ‘e ta desapuntá’ pasobra e ta haña ku korte no a tene sufisiente kuenta ku entre otro e ‘sirkunstanshanan inhumano den kua a deten’é’. No ta kla si e ta aseptá e veredikto. Croes a kontestá prensa lokal ku e ta bai reflekshoná huntu ku su abogado riba e ‘pasonan siguiente’.
Ministerio públiko ta yama e kastigu – ounke ku esaki a sali 1 aña mas abou ku e eksigensia i motivashon di korte ‘komprendibel i rasonabel.
Croes tabata minister di labor, hubentut i asuntunan sosial den e gabinete Eman II na 2013 te ku 2017. E no a estafá solamente ku dunamentu di pèrmit di trabou na migrante laboral. Ora polis a invadí na su kas, e famia tabatin un empleado venesolano ilegal den servisio pa kuida yu. A kondená su kasá tambe p’esaki.
Loke segun korte ‘ta mustra ku e sospechoso no tin niun idea kua normanan i responsabilidatnan ta bai huntu ku e puesto di minister ku a konfi’é kuné’.
Un parti grandi di kompania arubano a kumpra e minister, pa asina nan por tuma empleado strañero den servisio. Miéntras ku e maneho di gobièrnu añanan largu ta pa duna preferensia na empleado lokal i asina limitá e migrashon laboral.
Korte ta haña ku a prueba ku e mandatario arubano mes a pone preshon riba empresario (chikí) direktamente òf via un intermediadó. Esakinan a duna merkansia i sèn sin ku Croes tabata paga.
Mas kaso di korupshon
Banda di kastigu den sèl Croes no por tin un funshon polítiko pa ocho aña. Su èks kolega den gabinete Eman, Benny Sevinger, tambe ta sospechoso di korupshon, esta estafa ku tereno di gobièrnu. OM tambe ta investigando korupshon di un otro minister anterior, Otmar Oduber, di e gabinete Wever Croes 1 anterior.


text:
Minister Ruthmilda Larmonie a reuní komo Minister di Labor huntu ku Minister Cijntje (MEO) i TUI
Publiká riba 27 Sèptèmber 2021
Resien mi a reuní komo Minister di Labor huntu ku Minister Cijntje (MEO) i TUI.
Meta di e reunion tabata pa nos elaborá riba kon Tui, SOAW i Meo por traha huntu i di e forma aki ekspandé oportunidat di trabou pa nos hendenan lokal den e merkado di turismo. Mi a enfatisá durante e reunion ku mi ke pa e proyekto aki kristalisá pa asina di e forma aki Kòrsou por tin mas kupo di trabou.


text:
Robby Rosel di Bureau City Inspector:
ORANJESTAD (AAN): Vocero di Bureau City Inspector, Robby Rosel, a trece dilanti, den entrevista cu DIARIO, un tema hopi importante pa loke ta e temporada di fin di aña.
El a señala cu e temporada di fiesta ta yegando y sigur por tuma nota di hopi sushedad cant'i caminda y hopi pickup, truck cu ta core sin lona pa cubri e sushedad. Esaki ta algo cu ta para den Articulo 16 cu ta bisa cu por haya un boet pa esaki mirando cu sushedad no por keda atras.
No ta permiti esey y mester tin un lona pa tapa e sushedad, a remarca.
Den e dianan aki tin hopi sushedad ariba caya cu ta birando di mas. Tur ora ta papia riba dje, pero parce cu e mensahe no kier yega den oido di comunidad of nan no kier tende di esaki. Ta yega e momento cu ya caba, diabierna a tuma contacto cu Cuerpo Policial pa nan por cuminsa pone mas atencion riba esaki, Rosel a splica, pa por cuminsa reparti boetnan pa esnan cu ta core sin e lona.
Esnan cu ta transporta sushi pa dump no mester lubida cu mester pone un lona. Den caso cu Polis haya bo sin lona bo lo haya un multa di biaha, a bisa.
Cualkier persona cu ta riba caminda na Aruba y cu ta mira situacionnan asina, ya sea pick, truck, trailernan cu ta transporta sushedad manera piedra, mata, frigidair, etc, tur mester wordo tapa. Y si nan no ta wordo tapa e chauffeur lo haya su boet, Robby Rosel a indica.
Cualkier persona por yama BCI na 582-9777 of por subi riba Fixi cual ta un sistema nobo. E app aki por download, subi riba dje y manda un potret, cu e number di e auto cu kier raporta. BCI lo traha riba esaki pa por yega cerca di nan.
Bureau City Inspector kier bolbe haci un suplica na comunidad di Aruba pa mantene Aruba limpi.


text:
Treining den kuadro di lantamentu di “Jeugdreclassering”
4 febrüari pa 14 febrüari 2014
Den kuadro di lantamentu di e fundashon nobo “Ambulante Justitiële Jeugdzorg Curaçao” (AJJC), den koperashon ku “Expertisecentrum William Schrikker” a organisá un kurso komo preparashon na tur e trahadonan ku ta ehersé e trabounan di reclassering na e menornan di edat (Jeugdreclassering) aki na Kòrsou.
Ku yudansa di dos profeshonal di Hulanda sra. Rene Sievers i sra. Juneska Amasia, kendenan ta trahadónan di William Schrikker Groep, a bin duna treining di e método di jeugdreclassering kual ta enserá “Handboekmethode Jeugdreclassering”. Konhuntamente e dos personanan enkuestion a duna aporte i sostén pa lantamentu di Jeugdreclassering na Kòrsou.
E treining di e “Handboek Methode Jeugdreclassering” ta un método asina yamá “evidence based”, kual ta basá riba e loke e buki ta menshoná komo “What Works”. Durante e treiningnan e jeugdreclasseringswerkernan a siña kon pa duna guia na hóbennan ku a bini den kontakto ku Polis of Hustisia, a risibí un kodena den kuadro di Jeugdstrafwet di mas o menos 12 pa 18 aña di edat den un konteksto hudisial obligatorio.
Aparte di e kuadro hudisial e trahadó di jeugdreclassering ta kubri tambe e aspekto pedagógiko. Esei ta enserá ku mester hasi un kombinashon entre e aspekto hudisial teniendo na kuenta tambe e faktornan pedagógiko. Meta final di esei ta pa evitá ku e hóben ta bolbe kometé un delitu òf alomenos pa minimalisá e chèns ku e hóben ta bolbe bin den kontakto ku Hustisia. Ku otro palabra evitá ku e hóben ta bolbe kometé un delito.
Durante e treiningnan a presta atenshon tambe na e grupo di enfoke ku mester di guia adapta. Aki ta trata di hóbennan ku un defisensia kognitivo i kon tin ku komuniká y atende ku ku e tipo di hóbennan aki na un manera efektivo. Investigashonnan den pasado, entre otro na Kòrsou (GOG) a demostrá ku 60 pa 70% di e hóbennan ku bini den kontakto ku Hustisia ta hóbennan ku tin un defisensia kognitivo. Durante e treining a duna un splikashon amplio di e karakterístikanan di e grupo di enfoke. E tipo di e hóbennan aki mester di un guia speshal, pa motibu di nan inteligensia ku tin un promedio di 50 pa 85. E hóbennan aki ta falta e abilidat sosial ku ta trese kuné diferente posibel problemátikonan. Pa e motibu aki e forma di trata ku nan mester ta na un forma adaptá ku nan por kapta e mensahe ku ta wòrdu duná na nan. Notabel ta ku pa traha ku e hóbennan aki mester kana e proseso ku nan tiki tiki i stipulá meta fasil ku nan por kumpli kun’é. Dor di nan kapasidat limitá nan no ta komprondé tur kos pareu si bo ta komuniká ku nan riba un nivel mas haltu for di nan kapasidat. Mester komuniká den un forma efektivo i hasi uso di vokabolario simpel sin usa palabra grandi. Un aspekto hopi importante ta pa traha ku e hóben ku pintura den un forma ku e situashon ta bira visual p’e. Mester pone atenshon riba desaroyo di e hóben pa yudé krea un imagen propio real di dj’e. Hopi importante ta tambe pa duna e hóben e sostén nesesario ku e tin mester pa mantené su mes riba e bon kaminda. No tolerá sierto komportashon di e hóben pero duna un guia adaptá na su nivel kognitivo ku e por komprondé na unda bo ke yega ku ’é.
Komo parti di e treining e kolaboradornan di Jeugdreclassering a haña e oportiunidat pa presensiá un kaso den Korte Sumario. Di e forma ei tambe a brinda fiskal, abogado, hues i kliente e oportunidat pa sera konosi ku AJJC (Jeugdreclassering).
Tambe algún seshon di informashon a wòrdu duná dor di diferente entidatnan manera abogado sr. Mr. Girigorie, sr. Sambo di Kuerpo Polisial Kòrsou, sra. Natascha Pieter di G.O.G. i sra. Vicento di Ministerio Públiko. Den kuadro di nan treining e kolaboradornan di AJJC a hasi un bishita na “Justitële Jeugdinrichting Curaçao”, antes G.O.G.
Un aspekto hopi importante den e trabou di Jeugdreclassering ta pa traha den estrecho koperashon ku diferente sosionan. Tambe atenshon a wòrdu prestá pa traha un mapa sosial di tur e instansianan ku ta traha ku AJJC.
4 februari tot 14 februari 2014
In opdracht van de nieuwe Stichting Ambulante Justitiële Jeugdzorg Curaçao (AJJC) heeft het Expertisecentrum William Schrikker in de eerste twee weken van februari 2014 een training uitgevoerd voor de nieuwe jeugdreclasseringswerkers op Curaçao.
Met de inzet van een gecertificeerde trainer in de Handboekmethode Jeugdreclassering, mevr. Rene Sievers, en een ervaren Antilliaanse- Nederlandse Jeugdreclasseringswerker, mevr. Juneska Amacia, van de William Schrikker Jeugdreclassering hebben zij de herstart van de jeugdreclassering op Curaçao vol enthousiame ondersteund.
De training Handboek Methode Jeugdreclassering is een eenduidige “evidence based” methode gebaseerd op “What Works”, die de Jeugdreclasseringswerker in de training heeft geleerd hoe zij jongeren van twaalf tot achttien jaar kunnen begeleiden in het gedwongen justitiële kader. Behalve het juridische kader heeft de Jeugdreclasseringswerker ook een pedagogische taak en de pedagogische taak te combineren, teneinde de jongeren te begeleiden met als doel het voorkomen van recidive of het verkleinen van het risico op recidive. Met andere woorden herhaling van de gepleegde strafbare feiten te voorkomen.
Ook werd er aandacht besteed aan de speciale doelgroep van jongeren met een Licht Verstandelijke Beperking (LVB). Het herkennen van- en communiceren met jongeren met een LVB.
Uit onderzoek is gebleken dat 60 à 70% van deze jongeren die in aanraking komen met de justitie LVB’ ers zijn. Hierdoor hebben we een uitgebreid uitleg over het omgaan met deze doelgroep gekregen.
Dit speciale doelgroep heeft een speciale aanpak nodig. Zij hebben een beperkte intelligentie (IQ van 50 tot 85) en een beperkte sociale redzaamheid met bijkomende problemen.
Hun aanpak is daartoe aangepast. Kenmerkend voor deze aanpak is het werken met kleine en haalbare stappen, vereenvoudigen, visualisering, aandacht voor de ontwikkeling van een reëel zelfbeeld en borging van blijvende ondersteuning. Effectieve communicatie en taalgebruik is essentieel, niet door de vingers kijken, maar begeleiding op maat geven.
Als onderdeel van de training hadden jeugdreclasseringswerkers de eer en mogelijkheid om een strafzitting bij te wonen en ook als Jeugdreclassering voor te stellen.
Eveneens hadden de jeugdreclasseringswerkers enkele info sessies bijgewoond van advocaat dhr. Mr. Girigorie, dhr. Sambo van de Korps Politie Curaçao, Natascha Pieter van de JJIC en mevr. Vicento van de Openbare Ministerie. Tevens hebben zij een bezoek afgelegd bij de Justitiële Jeugdinrichting Curaçao (JJIC), voorheen G.O.G.
Een belangrijk onderdeel van het werk van de AJJC is het samenwerken met ketenpartners. De jeugdreclasseringswerkers hebben aandacht besteed aan het opzetten van een sociale kaart.
4 febrüari pa 14 febrüari 2014
Den kuadro di lantamentu di e fundashon nobo “Ambulante Justitiële Jeugdzorg Curaçao” (AJJC), den koperashon ku “Expertisecentrum William Schrikker” a organisá un kurso komo preparashon na tur e trahadonan ku ta ehersé e trabounan di reclassering na e menornan di edat (Jeugdreclassering) aki na Kòrsou.
Ku yudansa di dos profeshonal di Hulanda sra. Rene Sievers i sra. Juneska Amasia, kendenan ta trahadónan di William Schrikker Groep, a bin duna treining di e método di jeugdreclassering kual ta enserá “Handboekmethode Jeugdreclassering”. Konhuntamente e dos personanan enkuestion a duna aporte i sostén pa lantamentu di Jeugdreclassering na Kòrsou.
E treining di e “Handboek Methode Jeugdreclassering” ta un método asina yamá “evidence based”, kual ta basá riba e loke e buki ta menshoná komo “What Works”. Durante e treiningnan e jeugdreclasseringswerkernan a siña kon pa duna guia na hóbennan ku a bini den kontakto ku Polis of Hustisia, a risibí un kodena den kuadro di Jeugdstrafwet di mas o menos 12 pa 18 aña di edat den un konteksto hudisial obligatorio.
Aparte di e kuadro hudisial e trahadó di jeugdreclassering ta kubri tambe e aspekto pedagógiko. Esei ta enserá ku mester hasi un kombinashon entre e aspekto hudisial teniendo na kuenta tambe e faktornan pedagógiko. Meta final di esei ta pa evitá ku e hóben ta bolbe kometé un delitu òf alomenos pa minimalisá e chèns ku e hóben ta bolbe bin den kontakto ku Hustisia. Ku otro palabra evitá ku e hóben ta bolbe kometé un delito.
Durante e treiningnan a presta atenshon tambe na e grupo di enfoke ku mester di guia adapta. Aki ta trata di hóbennan ku un defisensia kognitivo i kon tin ku komuniká y atende ku ku e tipo di hóbennan aki na un manera efektivo. Investigashonnan den pasado, entre otro na Kòrsou (GOG) a demostrá ku 60 pa 70% di e hóbennan ku bini den kontakto ku Hustisia ta hóbennan ku tin un defisensia kognitivo. Durante e treining a duna un splikashon amplio di e karakterístikanan di e grupo di enfoke. E tipo di e hóbennan aki mester di un guia speshal, pa motibu di nan inteligensia ku tin un promedio di 50 pa 85. E hóbennan aki ta falta e abilidat sosial ku ta trese kuné diferente posibel problemátikonan. Pa e motibu aki e forma di trata ku nan mester ta na un forma adaptá ku nan por kapta e mensahe ku ta wòrdu duná na nan. Notabel ta ku pa traha ku e hóbennan aki mester kana e proseso ku nan tiki tiki i stipulá meta fasil ku nan por kumpli kun’é. Dor di nan kapasidat limitá nan no ta komprondé tur kos pareu si bo ta komuniká ku nan riba un nivel mas haltu for di nan kapasidat. Mester komuniká den un forma efektivo i hasi uso di vokabolario simpel sin usa palabra grandi. Un aspekto hopi importante ta pa traha ku e hóben ku pintura den un forma ku e situashon ta bira visual p’e. Mester pone atenshon riba desaroyo di e hóben pa yudé krea un imagen propio real di dj’e. Hopi importante ta tambe pa duna e hóben e sostén nesesario ku e tin mester pa mantené su mes riba e bon kaminda. No tolerá sierto komportashon di e hóben pero duna un guia adaptá na su nivel kognitivo ku e por komprondé na unda bo ke yega ku ’é.
Komo parti di e treining e kolaboradornan di Jeugdreclassering a haña e oportiunidat pa presensiá un kaso den Korte Sumario. Di e forma ei tambe a brinda fiskal, abogado, hues i kliente e oportunidat pa sera konosi ku AJJC (Jeugdreclassering).
Tambe algún seshon di informashon a wòrdu duná dor di diferente entidatnan manera abogado sr. Mr. Girigorie, sr. Sambo di Kuerpo Polisial Kòrsou, sra. Natascha Pieter di G.O.G. i sra. Vicento di Ministerio Públiko. Den kuadro di nan treining e kolaboradornan di AJJC a hasi un bishita na “Justitële Jeugdinrichting Curaçao”, antes G.O.G.
Un aspekto hopi importante den e trabou di Jeugdreclassering ta pa traha den estrecho koperashon ku diferente sosionan. Tambe atenshon a wòrdu prestá pa traha un mapa sosial di tur e instansianan ku ta traha ku AJJC.


text:
Puntra bo suscriptores gusta su Pushi na nos lugá, ib.
Na nos lugá, ib tin Su mes cual pa atministradónan Di bakinan di het i Di bos, unda nos ta Bes tras bes lema pafó Konkurso i romaine pa oumentá E oudiensia su rekurso, desde E funshon di nos lugá, Ib di forma gratisConexion di proseso: e Het Ta prepará parke na promé Lugá di e direktor, sinembargo No ta bloquea den e Het di e evaluashon. E planificacion ta kalkula aserka E kantidat di qualification di Su kalidat. Mas positivo i risibí bo Pushi, mas e ta visibel Pa usuario di nos lugá, ib.


text:
Pronóstiko di tempu pa Kòrsou i bisindario bálido te djárason mainta 6:00 o.l., 23 di novèmber 2022.
Pronóstiko
Pronóstiko di tempu pa Kòrsou i bisindario bálido te djárason mainta 6:00 o.l., 23 di novèmber 2022.
Kompilá: djamars 22 di novèmber 2022, 05:00 o.l. (09:00 UTC).
Tempu: Shelu ta parsialmente nublá, de bes en kuando basta nublá ku algun áwaseru lokal. Mayan mardugá pa mainta, awa lo por kai ku mas frekuensia i intensidat.
Temperatura máksimo lo alkansá 30ºC i temperatura mínimo 25ºC.
Solo ta sali 06:36 i ta baha 18:07 o.l.
Bientu: Direkshon ost i por lo general moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando den dia òf áwaseru te basta fuerte; forsa 5 (31 te 39 km/ora, 17 te 21 nudo).
Situashon general: Durante e siguiente dianan un disturbio na vários nivel den atmósfera ta aserká nos área for ost. Esaki, huntu ku un fluho di airu húmedo por generá nubianan ku áwaseru riba i rondó di e isla. Ademas, no ta antisipá muchu kambio den e patronchi di bientu, di manera ku un forsa moderá lo prevalesé.
Kondishon di laman: Moderá ku altura di olanan entre 1 i 1.5 meter (3 i 6 pia). E olanan di mas haltu lo ta riba laman na nort.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaweps mainta: Nubianan lo varia di parsialmente te hopi nublá ku algun áwaseru lokal. Tambe tin un posibilidat leve ku bos por zona.
Meteorólogo: Coffie


text:
BarbaRosa
“November : luna di BarbaRosa na Santa Rosa”
“Santa Rosa cu projecto di conscientisacion pa e salud di e ser masculino”
Oranjestad- November ta conocir mundialmente como e luna di salud di e ser masculino, unda cu hombernan full rond di mundo ta laga nan barba of mustashi crece pa asina simbolisa nan sosten na e conscientisacion mundial di e salud di e ser masculino y alabes conmemora tur e hombernan cu ta luchando y cu a perde e lucha contra di cancer.
Mirando e importancia di e causa aki Santa Rosa a dicidi di uni forsa y contribui na e conscientisacion di e salud di e ser masculino, specialmente riba e lucha contra di cancer.
Durante e luna di november, e personahe publico di Santa Rosa, Randy Maduro, lo abstene su mes di feita su barba pa 30 dia.
Pa cada dia cu pasa sin cu e feita su barba, empleadonan di Santa Rosa lo duna 1 florin cual na final lo wordo otorga como donacion na Edmund Harms Foundation.
Durante celebracion di Bazar di Pasco di Santa Rosa, riba dia 2 di december, lo haci otorgacion di e fondo recauda na e fundacion destina y alabez un personahe cu lo wordo anuncia durante e luna di november lo feita e barba di BarbaRosa (Randy Maduro).
Santa Rosa ta invita tur Criador di bestia, Agricultor, Piscador y Amigo di Santa Rosa pa uni na e bunita causa aki. Tur esnan cu kier uni por hacinan donacion directamente na Santa Rosa, unda cu ta pidi un donacion di 1 florin pa cada dia cu BarbaRosa no mishi cu e blet di feita. Pa mas informacion riba e projecto aki por tuma contacto cu e lider di projecto, Ludwig Rasmijn na #5858102 of via email na This e-mail address is being protected from spambots. You need JavaScript enabled to view it.This e-mail address is being protected from spambots. You need JavaScript enabled to view it.">.
Por sigui e desaroyo di BarbaRosa riba facebook na SantaRosaAruba, Twitter na SantaRosa_Aruba y instagram na SantaRosa_Aruba. Alabes Santa Rosa lo post tipsnan tur dia riba facebook, con pa usa matanan local pa combati cancer y mehora e salud di e ser masculino.


text:
Departamento di Naturalesa y Medio Ambiente, tambe conoci bou di e abreviacion DNM, kier a participa na pueblo cu nan departamento awor ta ricibi keho tambe via e sistema InfrAruba. DNM tin un centralista cu ta atende keho via InfrAruba, como tambe via telefoon, carta of personalmente. E meta ta pa den futuro pueblo haci mas uzo di InfrAruba pa entrega nan kehonan. Esaki ta pa por tin un mihor coordinacion entre e departamentonan/Servicio pa atende e kehonan ricibi.
Hopi biaha un keho mester di atencion di diferente departamento/servicio pa por keda resolvi. InfrAruba no ta djis un site unda bo ta laga bo keho atras, pero ademas infrAruba ta keda dunabo informacion tocante tratamento di bo keho. Si ta necesario y cu bo permiso nan ta tuma contacto cu bo p’asina intercambia mas tocante bo keho. InfrAruba ta haci posibel cu un departamento/servicio por pasa e keho pa un otro departamento/servicio on line, reduciendo asina e tempo cu ta tuma pa bo keho bay di un departamento pa otro.
InfrAruba ta crea e oportunidad pa departamento y e servicionan intercambia opinion y traha hunto pa resolve e problema rapidamente. Tambe e ta haci posibel cu for di un lugar central por monitor si ta trahando riba e kehonan p’asina evita cu kehonan ta keda montona. Aspectonan cu mester tene na cuenta ora di entrega keho na Departamento di Naturalesa y Medio Ambiente (DNM)
Inspectie DNM ta traha a base di leynan cu ta concerni nos naturalesa y medio ambiente, cu ta Ley pa Proteccion di Naturalesa (Natuurbeschermingsverordening) Decretonan nacional (Landsbesluiten), Ley di Molester (Hinderverordening), Decreto di Molester (Hinderbesluit) y algun articulo di Ley di Polis (Algemene Politieverordening) relaciona cu asunto di medio ambiente. Entre otro, inspectornan di DNM ta tene control riba y ta monitor e dumpnan ilegal, como tambe lama, dam y tankinan. Banda di ta monitor, e inspectornan ta atende e kehonan/melding segun cu nan drenta. Pa por atende e kehonan debidamente mester duna descripcion di e keho y adres/ localidad di unda e hecho cu ta duna keho di dje ta tuma lugar. Si e lugar no tin un adres/number, por indica y splica unda e lugar ta situa pa asina por haya e lugar. Esaki por tambe door di ubicacion. Semper ta bon pa e persona laga su number y nomber atras pa si mester di mas informacion. Nos no ta divulga e nomber si e persona cu ta entrega keho no kier. Si ta desea di keda anonimo nos ta respeta esey, pero tene na cuenta cu esey por haci buscamento di mas informacion cerca e persona cu a entrega e keho dificil.
Adhunto algun ehempel di kehonan:
•Keho di sushi cu ta bay lama for di tereno di un negoshi of di su bari di sushi.
•Keho di negoshi cu ta ocasiona molester: garashi di auto, luga di spuit y di saca sla di auto (bodyshop), contratista, tur negoshi cu por causa molester pa bisiña den forma di holo y sonido. Esakinan mester tin hindervergunning pa por opera. Aki por ta cu nan no tin hindervergunning, pero tambe por ta cu nan no ta tene nan mes na e rekisitonan pa por tin e vergunning.
•Keho di actonan contra naturalesa, mata protegi y bestia protegi.
•Keho di mancha di azeta (oilspill) di WEB of Citgo of di un barco of boto (kehonan riba awa ta ser haci conhuntamente cu Kustwacht of Maritiem polis), of cu ta yega aki di otro isla of pais den region.
•Keho di dump ilegal na negoshi cu ta coba santo anto despues tira sushi den e buraco. Ora ta trata di sushi benta aki aya den mondi ta kehonan cu ta ser atendi door di Bureau City Inspector.
•Keho di asbest. Asbest ora cu hende ta kita/move/transporta esaki. DNM ta controla pa e asbest yega asbest cell na Parkietenbos. Tambe si bo nota cu hende ta benta asbest un caminda of bo wak asbest benta un caminda bo por avisa DNM via infrAruba. Ora kier kita/baha dak di asbest mester tuma contacto cu Dienst Technische Inspectie (DTI) cu ta informa bo di e procedura y ta inicia e procedura cu ta necesario.
•Keho di awa di pos.
Inspectie DNM ta atende cu e casonan cu ta concerni negoshi y Bureau City Inspector ta atende e casonan di cas. Keho di sushi di laboratorio (of otro sushi medico). Esaki ta pa Directie Volksgezondheid (DVG). Solamente inspectie por actua si ta intencionalmente e servicio di piki sushi a tira nan afo.
Rosamento di tereno no ta prohibi, pero si mester tene cuenta cu e Decreto Nacional pa proteccion di flora y fauna local (Lb bescherming inheemse flora en fauna), pa loke ta trata e especienan protegi pa e decreto nacional aki cu ta entre otro shoco, cadushi y e mangelnan. Mester di un dispensacion (ontheffing) pa hala e sortonan cu ta protegi for di e tereno, pa esaki bo por yama DNM y nan ta dunabo e informacion necesario. Si bo tin duda kico por tin riba bo tereno y cu por ta riba e lista di flora y fauna protegi cu hopi gusto e Seccion di Inspeccion conhuntamente cu Seccion di Investigacion lo bin tira un bista y informabo si tin algo cu ta inclui den e decreto menciona riba bo tereno.
Abo tambe por tuma accion y contribui na Aruba su naturalesa y medio ambiente. Door di raporta daño, maluzo, destruccion, crimen contra nos flora, fauna y medio ambiente bo ta yuda den conservacion/preservacion di locual ta di nos. Conservacion di nos naturalesa y medio ambiente ta un responsabilidad cu nos tur tin di carga.
Mescos ta e deber di un gobierno pa entre otro implementa leynan necesario, e cooperacion activo di comunidad tambe ta hunga un rol pa locual ta e desaroyo continuo di un pais. Hunto nos por haci hopi pa nos isla y asina tambe keda motiva otro pa crea un Aruba mas sano, limpi y sostenibel.
Subi riba e website di infrAruba y entrega bo keho y nos lo ta contento di por atende bo. Via infrAruba bo por entrega keho na diferente otro departamentonan di gobierno tambe.
Si bo tin un keho contact nos via e plataforma InfrAruba, tambe via telefoon DNM, tel. 584-1199 of 191, puntra pa Yessy. Nos adres ta Bernardstraat 75, San Nicolas.


text:
Prinses Wilhelmina Fonds tin un hunta di direktiva ku ta konsistí di un mínimo di 7 i un máksimo di 11 persona. E hunta di direktiva tin un konseho ehekutivo ku ta tuma desishon na lugá di e hunta di direktiva. E konseho ehekutivo di Prinses Wilhelmina Fonds ta konsistí di e presidente, e sekretario, e di dos sekretario, tesorero i un di dos tesorero ku ta reuní kada siman.
E fundashon ta hasi uso tambe di Konseheronan Speshal manera konseheronan médiko , konsehero di Asuntunan General di PWF, konsehero di Asuntunan Finansiero, konseheronan den area di trabou sosial i konsehero HRM. Tur miembro di hunta di direktiva i tambe tur konsehero ta traha riba base boluntario.
E tim di PWF ta konsistí di un mènedjer di kuido, un trahadó sosial, un mènedjer di ofisina, un trahadó doméstiko, un trahadó tékniko i algun bode.